ОФК юқори савиядаги мезбонлик учун Ўзбекистон футбол ассоциациясига миннатдорчилик билдирди\nТошкент шаҳри мезбонлик қилган Осиё чемпионлар лигаси “H” ва “I” гуруҳи учрашувлари ўз якунига етди.\n“Бунёдкор” ва “Локомотив” стадионларида ўтказилган беллашувларда Шарқ минтақасидан ташриф буюрган 8 жамоа ўзаро баҳс олиб борди.\nОФК Бош котиби Дато Уиндсор Жон Ўзбекистон футбол ассоциациясига расмий хат йўллаб, мазкур ОЧЛ учрашувлари юқори савияда ташкил этилганлиги учун ОФК номидан миннатдорчилик билдирди. Бу ҳақда ЎФА матбуот хизмати хабар берди.\n“Ўзбекистон футбол ассоциациясини Осиё чемпионлар лигаси баҳсларини муваффақиятли ташкил этганлиги билан самимий муборакбод этамиз.\nШубҳасиз, ушбу муваффақият замирида ЎФAнинг пандемия шароитига қарамай, юқори даражадаги ташкилотчиликни таъминлашдаги фидойилиги, тиришқоқлиги ва тинимсиз ҳаракатлари турибди.\nОФК делегацияси ва иштирок этувчи клубларга кўрсатган ажойиб меҳмондўстлик ҳамда мусобақа давомида барчанинг соғлиғи ва хавфсизлигини таъминлаш ва ҳимоя қилиш учун қилинган барча тадбирлар учун Ўзбекистон футбол ассоциациясига миннатдорчилик билдирамиз.\nОсиё футбол конфедерацияси келгусида Ўзбекистон футбол ассоциацияси билан ўзаро ҳамкорликни давом эттиришдан мамнун”, – дейилади ОФК бош котибининг расмий хатида.\nЎз навбатида, Ўзбекистон футбол ассоциацияси Осиё чемпионлар лигаси баҳслари ва бошқа қитъа мусобақалари мезбонлигини Ўзбекистонга ишониб топширганлиги учун Осиё футбол конфедерацияга миннатдорчилик изҳор этиб, ҳамкорлик алоқаларини янада мустаҳкамлашга тайёр эканлигини билдиради.\nМаълумот ўрнида, Ўзбекистон 2022 йилги U23 Осиё кубоги, 2023 йилги U20 Осиё кубоги ҳамда аёллар ўртасидаги U20 Осиё кубоги 2024 беллашувларига мезбонлик қилади. Шунингдек, аёллар футболи бўйича 2022 йилги қитъа биринчилиги учун ўтказиладиган Саралаш босқичи баҳслари ҳам айнан юртимиз майдонларида бўлиб ўтади.\nОФК фаолиятига доир\nЖордан Хендерсон: Коутиньонинг "Ливерпуль"даги вақти ўтди\nОЧЛ. "Пахтакор" мухлис тўплашда минтақада учинчи, Осиёда эса бешинчи ўринда\nСуперлига. "Навбаҳор" ўз майдонида "Локомотив"дан устун келди, "Қўқон-1912" эса Бекободда мағлубиятга учради


Бурак Ўзчивит ва Фаҳрие Эвжен Бодрумдаги уйида ҳордиқ чиқармоқда (фото) - Daryo\n19:31, 09.07.2020 65272\nБурак Ўзчивит ва Фаҳрие Эвжен Бодрумдаги уйида ҳордиқ чиқармоқда (фото)\nТурк киносининг юлдузли жуфтлиги бўлган Бурак Ўзчивит ва Фаҳрие Эвжен дам олиш мақсадида Истанбулни тарк этиб, Бодрумдаги уйига жўнаб кетди. Жуфтлик ўғли Каранни ҳам ўзи билан бирга олиб кетган, деб ёзади «Кинотека».\nМашҳурлар вақтини қандай ўтказаётгани папарацци нишонидан четга қолмаган. Бу Бурак Ўзчивитнинг рафиқаси ва ўғли билан бирга намоён бўлган илк кадр, дейилади хабарда.\nБодрумда жойлашган мазкур уй 2019 йилда Бурак ва Фаҳрие томонидан 90 минг долларга харид қилинган. Икки нафар ёрдамчи, боғбон, энага ва ҳайдовчи фаолият юритадиган ушбу уй ҳудудида хизматчилар учун алоҳида уйча бор.\nХабарда айтилишича, жуфтлик дам олиш учун Истанбулдан Porsche машинаси ва VIP микроавтобусида ташриф буюрган. Денгизга исталган вақтда чиқиш қулай бўлиши учун катер (кичик кема) харид қилган Бурак куннинг биринчи қисмида Эгей денгизида балиқ овлаш билан машғул бўлади.\nҚўшимча қилинишича, актёр ҳордиқ чиқариш учун бажарадиган ишлар рўйхатини тузган ва онаси ҳамда рафиқасининг опаси келишига тайёргарлик кўриш учун супермаркетга кетган. Бу вақтда актриса фарзанди билан машғул бўлган. Ўзчивит келганидан кейин бахтли оила учовлашиб ҳовузда чўмилган.\nФото: «Муҳташам юз йил» сериалининг кадр ортидаги жараёнлари\nСериалларда бирга суратга тушиб, дўст тутинган машҳур турк актрисалар\n18:43 Бугун 2122


Ойпарастлик ирсий касаллик эканлиги аниқланди » Ўзбекистон янгиликлари – Zamin.uz\n, 07 2020, 10:58\n05 апр, 12:05 10 719 ---\nКанадалик олимлар кенг кўламли тадқиқотлар натижасида ойпарастлик (лунатизм) ирсий касаллик эканлигини аниқлади, дея хабар бермоқда «Nur.kz»га асосланиб "Соф.уз" нашри.\nАгар боланинг отаси ёки онаси уйқусида ноодатий хатти-ҳаракатларга мойил бўлса, боланинг ойпараст бўлиши эҳтимоли оддий ота-оналар фарзандларига нисбатан уч баробар юқоридир. Агар ота-онанинг ҳар иккиси ҳам сомнамбулизмдан азоб чекса, у ҳолда боланинг бу касалликни мерос қилиб олиши эҳтимоли етти баробар юқоридир.\nТадқиқотлар чоғида олимлар Канаданинг Квебек провинциясида 1997—1998 йилларда туғилган 2000 нафар бола ҳақидаги маълумотларни ўрганиб чиқди. Улар устидан 2 йилдан 13 йилгача, 2011 йилга қадар доимий кузатув олиб борилди.\nОиладаги касалликлар тарихини ўрганиб, тадқиқотчилар ота-онаси ойпараст бўлмаган болаларнинг 22,5 фоизи умрида бир марта бўлса ҳам уйқусида туриб юрганини аниқлади. Ота-онасидан бири ойпарастликдан азоб чекувчи болалар орасида эса ушбу кўрсаткич 47,4 фоизни ташкил этди. Ҳар иккала ота-онаси сомнамбулизмга дучор бўлган болаларнинг 61,5 фоизи бундай касалликка мойил бўлиб чиқди.\nҲозирча олимлар қайси ген ойпарастлик учун жавоб беришини билмайди, бироқ касалликнинг ирсий эканлиги ҳақидаги маълумот ота-оналар учун зарур ва фойдали эканлигига ишончи комил. Улар мунтазам бўлмаган уйқу графиги, тўйиб ухламаслик, хонада шовқин бўлиши каби болаларда ойпарастлик юзага келишига туртки бўлувчи омиллардан фарзандларини ҳимоя қилишга чақирди.\nДеярли барча ирсий касалликларни даволаш усули топилди 23 окт, 20:47\nҲиндистонлик 526 тишли бола операция қилинди 20 окт, 07:07\nТадқиқотлар натижасида чекишнинг янги хавфи аниқланди 17 июн, 07:02\nНима учун йод аёл организми учун шунчалик муҳим ҳисобланади? 07 фев, 11:35\nШифокорлар илк бора “капалак” боланинг тери генларини ўзгартириб, даволашга эришдилар 19 ноя, 11:37\nОлимлар узоқ умр кўриш сирини аниқлашди: Ушбу усул киши умрини 20% га узайтиради! 19 окт, 13:23


Қирғизистонда давлат тўнтаришига уринган мухолифат етакчилари устидан маҳкама жараёни бошланди\n16:41 / 26.08.2016 7283\n26-август куни Қирғизистон пойтахти Бишкек шаҳрининг Первомайск тумани судида "Халқ парламенти" етакчилари устидан суд мажлиси бошланди. Улар, республика ҳокимиятини куч ишлатиш йўли билан эгаллашга тайёргарлик кўришда айбланмоқда, деб хабар қилган РИА Новости агентлиги.\n2016-йил 2-май куни Қирғизистон миллий хавфсизлик давлат қўмитаси "Халқ парламенти" раҳбариятини, мамлакат ЖКнинг "ҳокимиятни куч билан эгаллашга тайёргарлик кўриш" ва "ҳокимият вакилига нисбатан куч ишлатишга уриниш" бандлари бўйича айблаган эди. Шундан сўнг, суд қарорига кўра, сиёсий партиянинг бир қатор етакчилари ҳибсга олинганди.\nСуд жараёни ёпиқ эшиклар ортида бошланиши билан кўп ўтмай, давлат айбловчиси келмагани сабаб, тўхтатилган. Судланувчиларнинг адвокатлари эса, суд мажлисини очиқ ўтказишни талаб қилишган. Ҳозирча, бўлғуси мажлиснинг санасига ойдинлик киритилгани йўқ.\nЎзбекистон ва Қирғизистон Наманганда чегара масаласи бўйича музокара ўтказди\nАтамбаевнинг қидирувдаги маслаҳатчиси Москвада қўлга олинди ва Бишкекка жўнатилди\nҚирғизистон президентининг самолёти эскирган. Янги самолёт совға қилинишини кутишмоқда


21:25“Ростов” Шомуродовнинг ўрнини тўлдириш учун “Локомотив М” ҳужумчиси билан музокара ўтказмоқда 11 21:10“Реал” яқин орада футболчи сотиб оладими? Зидан жавоб берди 5 20:59Coca Cola Суперлига. 18-тур ҳакамлари маълум 4 20:51Биринчи лига. 5-тур натижалари 1 20:45“Челси” ҳимоячиси ва Лэмпард ўртасида низо келиб чиқди 6 20:37Сане Германия Суперкубогини ўтказиб юборади 2 20:35"Истиқлол"га қарши баҳс олдидан мураббийлар нима дейишганди? Бекор қилинган ўйинлар фойда бўлдими ёки зарар? Анзур Исмоилов билан суҳбат 9 20:34Про лига. 9-тур ҳакамлари 1 20:20“Женоа” Шомуродовнинг трансфер суммасини бўлиб тўламоқчи 39 20:11Голлар ёмғири: А Серия 2-тури қандай ўтди? 3 20:08"Персеполис" - "Пахтакор" учрашуви ҳакамлари маълум 19 19:57Эшитдик-да! "Турон" футболчиси Украина чемпионатига трансфер қилинди 16 19:55Дрогба УЕФА Президенти томонидан махсус мукофот билан тақдирланади 4 19:40“Реал” “Вальядолид”га қарши футболчилар қайдномасини эълон қилди 2 19:25“Ростов” собиқ устози: “Шомуродовга Европадаги фаолиятини бошлаши учун Италия жуда мос келади” 13\nБиринчи лига. 5-тур натижалари 1\n"Истиқлол"га қарши баҳс олдидан мураббийлар нима дейишганди? Бекор қилинган ўйинлар фойда бўлдими ёки зарар? Анзур Исмоилов билан суҳбат 9\nПро лига. 9-тур ҳакамлари 1\n“Реал” “Вальядолид”га қарши футболчилар қайдномасини эълон қилди 2\nБиринчи лига. Бугун 5-тур ўйинлари бўлади 0


Чироқчидаги мудҳиш ЙТҲда икки киши ҳалок...\n09.07.2019 13:53 0 1493\nЖорий йилнинг 8 июль куни Қашқадарё вилояти, Чироқчи туманида Ш.Қ. бошқарувидаги «Нексия» русумли автомашинасини «Еттитом-Қарши» йўлида ҳайдаб кетаётиб, қарама-қарши йўналишда келаётган Ш.Л. бошқарувидаги «Нексия» русумли автомашинаси билан тўқнашган. Ўзбекистон Республикаси ИИВ Жамоатчилик ва ОАВ билан алоқалар бошқармаси хабар берди.\nНатижада «Нексия» автомашинаси ҳайдовчиси Ш.Қ. воқеа жойида, Ш.Л. бошқарувидаги «Нексия» автомашинаси йўловчиси 48 ёшли М.Б. касалхонада вафот этган. Шунингдек ҳайдовчи Ш.Л. ва унинг яна бир йўловчиси 25 ёшли О.Б. исмли аёл жароҳат олиб касалхонага ётқизилганлар.


ЎзА - 10 миллион билан бой тадбиркорга айланган "муҳтож оила" ёхуд бир оилани қутқарган сомса...\n10 миллион билан бой тадбиркорга айланган "муҳтож оила" ёхуд бир оилани қутқарган сомса...\nБир оилани асраб қолиш, муҳтожликдан қутқариш учун 10 миллион етишига нима дейсиз?..\nБу аёл билан Бухорода ўтказилган кўргазмадан танишдик. Камтар, камсуқум, бир четда турли таомлар ва сомса сотиб турган эди. Касбим юзасидан тадбиркорликни қандай бошлагани билан қизиқдим.\nИнститутда касбий таълим йўналишида таҳсил олган Насиба тумандаги касб-ҳунар коллежида дарс берар, турмуш ўртоғи ҳам икки фарзанди келажаги учун меҳнат қилиб юрган кунларида оила бошига ташвиш тушади. Оила бошлиғи Содиқжонда саратон касали аниқланди. Шу орада касб-ҳунар коллежлари тугатилиб, Насиба ҳам ишсиз қолди. Мактабдан иш сўраб борганда, дипломи тўғри келмаслиги қайта тайёрловга бориб ўқиб келишни маслаҳат берди. Қизи Ўзбекистон Миллий университетига, ўзи эса қайта тайёрловга шартнома асосида ўқишга кирди.\nСодиқжонни даволаш учун яхшигина маблағ керак, қизи ва ўзининг ўқиши учун ҳам тўлов қилиш керак. Оилада эса пул ҳисобли...\nТушкунликка тушган Насиба қаердан, кимдан ёрдам олишни, нима қилишни билмай қайғуга тушади. Маҳалла фаоллари унинг жонига оро кириб, Бухоро шаҳридаги “Ойдин нур“ ижтимоий мослашув марказига мурожаат қилишни маслаҳат берди.\nПул етишмаслиги, бемор эр, ишсизлик... Буткул тушкун аҳволдаги Насибага марказдаги психологлар ва мутахассислар яқиндан кўмак берди. Дардини тинглашди. Кичик лойиҳаларда иштирок этиб, кўмак олиш мумкинлигини тушунтирди.\nШу тариқа жорий йилнинг баҳорида ушбу марказга ўз бизнес-режасини топширган Насиба 20 кишилик овқатланиш шохобчаси учун жиҳозларга эга бўлди.\n— Бизнес-режа тузаётиб, ўғлимни кичиклигида сомсачиларга шогирд бўлганини ҳисобга олиб, сомсахона очиш таклифини бердим, — дейди Насиба. — Бу ишончдан ўғлим ҳам хурсанд бўлди. Биринчи кун 30 дона “қоракўл сомса”ни аранг сотдим. Уни ҳам қариндош-уруғлар олди. Иккинчи кунида мижозлар кўпая бошлади. Ҳозирда 300 дона сомса ҳам камлик қилмоқда. Маҳалламиздаги учта аёлни ишга олдик. Ҳар куни турли овқатлар қиламиз. Маҳалладаги тўйлар бизнинг сомса-ю, патирларимизсиз ўтмайди.\nМеҳнати қадр топганидан қувончи ичига сиғмаётган аёлдан бу жиҳозлар учун қанча пул тўлашига қизиқдик.\n— Бизнесимни бошлаш учун 10 миллион сўмликдан қимматроқ жиҳозлар менга ёрдам сифатида ажратилган, — дейди Насиба. — Яқинда нолиб юрганимни кўрганлар, қандай қилиб ишим юришиб кетгани билан қизиқиб, кўп савол беришади. Уларга “Ойдин нур“ маркази ва ундаги грант ҳақида айтсам, ишонишмайди. Шунча нарсани бекорга бермайди, деб шубҳаланишади. Йил охирлаб бораётган бўлса-да ҳеч қандай тўлов қилмаганим, ҳаммаси беғараз ёрдам экани, бизнес-режа тузиб топширган одам ёрдам олишини тушунтирмоқдаман. Ҳозирда оиламизда моддий жиҳатдан қийинчилик йўқ. Дори-дармонлар харид қилишга ҳам, қизимни контракт пулини тўлашга ҳам қурбимиз етади.\nБир йилга қолмай ўзини тиклаб, маҳалласидаги қийналган уч аёл ва ўғли учун иш ўрни яратган Насибахон кейинги йилда ошхонани янада кенгайтирмоқчи.\nБир оилани қутқарган “қоракўл сомса”сидан биз ҳам харид қилдик.


Эркак киши сизга интим суратлар юборса, нима қилиш керак? • NeMolchi.uz\nBosh sahifa Jabrlanganlarga maslahat Эркак киши сизга интим суратлар юборса, нима қилиш керак?\nЭркак киши сизга интим суратлар юборса, нима қилиш керак?\nКомпьютер технологиялари ривожланган бир пайтда таъқиб қилишлар нафақат реал ҳаётда, балки ижтимоий тармоқларда ҳам учрайди. Кўплаб аёллар шундай ҳолатга учрайди: номаълум эркак ижтимоий тармоқларда ҳеч қандай сабабсиз жинсий аъзосининг суратини юборади. Бундай вазиятда нима қилиш керак?\nАлбатта, дарҳол одамни блоклаб, ижтимоий тармоқларда унинг устидан шикоят қилишингиз мумкин, аммо сиз «қаҳрамон»га жавоб беришингиз ҳам мумкин.\nБу воқеа юзасидан сиқилиш ва уялиш керак эмас. Сизнинг бунда айбингиз йўқ, ҳеч кимни провокация қилмагансиз. Шунинг учун чуқур нафас олинг, тинчланинг ва қуйидагиларни диққат билан ўқинг.\nЎша шилқимларга нима деб жавоб бериш керак:\nУнга унинг аъзоси касал кўринаётганини айтиб, урологга кўринишни маслаҳат беринг.\nКийиб олган кийимини танқид қилинг. Шарҳингиз қанча шафқатсиз бўлса, шунча яхши.\nИнтернетда исталган сурат топинг ва унга юборинг: «Бу эса меники! Кўрдингми?»\nУнинг хабарини скриншот қилиб, ўша шилқимни тег қилиб ижтимоий тармоқларда хабар қолдиринг – у ҳақида қанча кўп одам билса, шунча яхши. Ҳатто унга ҳам ёзишингиз мумкин: мен хабаринг ҳақида ҳаммага айтиб бераман, юлдузга айланасан!\nОдатда бундай одамлар ошкор бўлиб қолишдан қўрқади, шунинг учун сизни бошқа безовта қилмайди.\nВа энг муҳими: у ҳақида бирон маълумот топсангиз (фамилия, исми, ёши, иш/ўқиш жойи) – ички ишларга ариза билан мурожаат қилинг ва барча скриншотларни тақдим қилинг.


Шу муносабат билан ташкил қилинган тадбирда қайд этилганидек, 816 гектар ер майдонига эга бўлган мазкур иқтисодий зонада 2017-2018 йилларда 80 та лойиҳа амалга оширилиши кўзда тутилган. Бунинг учун 281,1 миллион АҚШ долларилик инвестиция ўзлаштирилиб, 5 мингдан ортиқ янги иш ўринлари яратилади.\nАйтиш жоизки, ишбилармонлик муҳитини яхшилаш, тадбиркор ва инвесторларга қўшимча имтиёзлар бериш мақсадида ҳудудларда эркин иқтисодий зоналар фаолият кўрсатаётир. Бу эса хорижлик мулкдорларни бизнес фаолиятини юртимиз билан боғлашга руҳлантирмоқда.\n“Ургут” эркин иқтисодий зонаси дирекциясидан маълум қилишларича, айни пайтда 50 га яқин лойиҳалар тасдиқланган бўлиб, бугун 39 таси ҳаётга татбиқ этилаяпти.\n— Эркин иқтисодий зона иштирокчиларига давлат томонидан кўплаб енгилликлар берилмоқда, — дейди “Maroqand kabel invest” масъулияти чекланган жамияти раҳбари Ўлмас Облоёров. — Биз ҳам ундан унумли фойдаланиш ниятида шу ерда бизнес фаолиятимизни йўлга қўймоқдамиз. Энергия тежамкор лампалар ишлаб чиқаришга мўлжалланган лойиҳамизнинг қиймати 1,5 миллион АҚШ долларига тенг. Унинг ижроси доирасида 40 та иш ўрни яратилиб, йилига 2,5 миллион дона LED лампочкалари тайёрланади. Маҳсулотларимизнинг асосий қисмини экспорт қилишни мўлжаллаганмиз.\nСамарқанд вилояти ҳокимлиги, Марказий банк вилоят бош бошқармаси, божхона, молия бошқармалари ва бошқа мутасадди идоралар масъул ходимлари иштирок этган тадбирда эркин иқтисодий зонанинг афзаллиги, унда ишбилармонларга яратиладиган имкониятлар ҳақида атрофлича маълумот берилди.\nМазкур рукндаги бошқа мақолалар: « Билим ва иқтидорга муносиб таклиф\tЭзгулик тарғиботи »


16:32 / 27.07.2016\nБуюк Британиядаги ресторанлардан бирида кечки нонушта учун уч хил таомни тамадди қилган киши банк карточкаси билан тўловни амалга оширишда жиддий хатога йўл қўйган. Унинг клавишаларни бир неча бор босиши 1 млн фунт стерлингга тушган.\nҲодиса Шотландиянинг Инверури шаҳридаги ҳинд ресторанида юз берган, деб ёзади The Evening Express. Икки ўртоғи билан кечки овқатланишга келган эркак ҳисоб учун 100 фунт тўлашга қарор қилган. У, пин-кодини биринчи марта нотўғри киритгач, банкка телефон қилиб, кодни олган. Шундан сўнг, амалга оширилган тўлов чекида эса, 1,00608204 млн кўрсатилган эди.\nБуни кўрган ресторан эгаси ҳам ўзини йўқотиб қўйди. Бироқ, карточка эгаси совуққонлик билан банкка телефон қилиб, тўловни бекор қилишни сўраган.\nРесторан эгасининг қайд этишича, ушбу кечки тановулга хизмат кўрсатиш унинг 30 йиллик бизнеси тарихидаги энг сердаромадлиси бўлиши мумкин эди.


Ўзбекистонда 201 та коллеж ва 185 та техникумга қабул жараёни давом этмоқда - Darakchi\nЎзбекистонда 201 та коллеж ва 185 та техникумга қабул жараёни давом этмоқда\nЖАМИЯТ 21.09.2020, 18:41\nОлий ва ўрта махсус таълим вазирлиги Матбуот хизмати маълумотларига кўра, Ўзбекистонда олий таълим муассасалари сони сўнгги уч йил ичида 47 тага кўпайиб, бугунги кунда 125 та олий таълим муассасаси фаолият юритади. Ўз йўналишида таянч олий ўқув юрти ҳисобланган барча етакчи университет ва институтларнинг республика бўйлаб филиаллари ташкил этилган. Филиаллар нафақат вилоят марказлари ва йирик шаҳарларда, балки чекка туманларда ҳам иш бошлаган.\nБу йил олий таълим муассасалари бакалавриатига кундузги, сиртқи ва кечки таълим шаклларида жами 162 364 нафар абитуриент талабаликка қабул қилинади. Натижада ёшларни олий таълим билан қамраб олиш 9 фоиздан 25 фоизгача кўтарилди.\nШундай бўлса-да, ёшларда олий маълумот олишга бўлган қизиқишнинг юқорилиги ва қабул квоталари ҳозирча уларнинг эҳтиёжини тўлиқ қоплай олмаётганини ҳисобга олиб, Олий ва ўрта махсус таълим вазирлиги томонидан улар учун янги имкониятлар яратиб берилмоқда.\nЖумладан, олий таълим муассасаларида МДҲ ва Европанинг қатор нуфузли олий ўқув юртлари билан ҳамкорликдаги double degree таълим дастурлари асосида ўқитиш қамрови кенгаймоқда. Биргина ўтган ўқув йилининг ўзида АҚШ, Германия, Франция Италия, Финляндия, Нидерландия, Туркия, Индонезия, Исроил ва бошқа 22 та давлатнинг 104 та етакчи университетлари билан ҳамкорликда қўшма таълим дастурлари асосида бакалавриатнинг 83 та таълим йўналиши ва магистратуранинг 64 та мутахассислиги бўйича қадарлар тайёрлаш йўлга қўйилди.\n2020/2021 ўқув йилида ҳам хорижий ҳамкор университетлар ва қўшма таълим дастурлари давом эттирилиб, ҳозирда қатор ОТМларда қабул давом этмоқда. Жумладан, Андижон давлат университети, Тошкент давлат иқтисодиёт университети, Урганч давлат университети, Ўзбекистон давлат жисмоний тарбия ва спорт университети, Наманган давлат университети, Қўқон давлат педагогика институти, Наманган муҳандислик-қурилиш институти, Самарқанд ветеринария медицинаси институти, Жиззах политехника институти ҳамда Андижон қишлоқ хўжалиги ва агротехнологиялар институтида қўшма таълим дастурларига қабул давом этмоқда.\nБугунги кунда юртимизда АҚШ, Буюк Британия, Корея Республикаси, Россия, Ҳиндистон, Сингапур, Малайзия ва бошқа давлатлар билан ҳамкорликда 22 та хорижий олий таълим муассасаси ва филиаллари фаолият кўрсатмоқда. Ўзбекистондаги хорижий олий таълим муассасаларида ахборот-коммуникация технологиялари, халқаро ҳуқуқ ва муносабатлар, бизнесни бошқариш, дастурлаш ва бошқа замонавий йўналишлари бўйича кадрлар тайёрланади.\nХорижий олий таълим муассасаларидан Сингапур менежментни ривожлантириш институти, Астрахань давлат техника университетининг Тошкент вилоятидаги филиалида ҳамда TEAM университети, Фарғона шаҳрида Корея халқаро университети каби нодавлат олий таълим муассасаларида абитуриентлардан ҳужжатларни қабул қилиш давом этмоқда.\nШунингдек, юртимиздаги қатор олий таълим муассасалари ҳузурида тайёрлов курслари фаолияти йўлга қўйилиб, қулай шартлар ва қатор имтиёзлар асосида абитуриентларни ўқишга тайёрлаш ишлари олиб борилмоқда. Мисол учун, Муҳаммад ал-Хоразмий номидаги Тошкент ахборот технологиялари университетида Беларусь давлат информатика ва радиоэлектроника университети билан ҳамкорликда тайёрлов курслари ташкил этилган. Ўқув курсини муваффақиятли тамомлаган ва сертификатни қўлга киритган тингловчилар қўшма дастурга ўқишга тўғридан тўғри қабул қилинади.\nҚолаверса, 2020/2021 ўқув йилидан бошлаб юртимизда янги профессионал таълим тизими ташкил этилиб, уларда таҳсил олувчиларга ҳам қатор имтиёзлар берилди. Мисол учун, техникумларда икки йиллик таҳсилдан сўнг фанларни ўзлаштиришда алоҳида муваффақиятларга эришган битирувчилар олий таълим муассасасида ўқиган касби бўйича суҳбат асосида ўқишга қабул қилинади. Ҳозирда юртимиздаги 201 та коллеж ва 185 та техникумга қабул жараёни давом этмоқда. Ҳужжатлар шу йилнинг 25 сентябрига қадар қабул қилинади.\nЎзбекистон ёшларига олий маълумотли бўлиш истагини рўёбга чиқаришлари учун имконият яратиш ҳамда уларга ўз юртида сифатли таълим олишлари учун вазирлик томонидан олиб борилаётгн ишлар изчил давом этади.


Уткин ва бир қатор шарҳловчилар «Матч ТВ» каналининг штатдаги ходимлари рўйхатидан чиқарилди » Скачать музыку бесплатно новинки музыки 2016-2017\nКомментариев: 0 Просмотров: 440 Дата: 25-01-2016, 02:50 Василий Уткин, Алексей Андронов, Кирилл Дементьев, Александр Елагин, Владислав Батурин ва Эльвин Керимов каби шарҳловчилар «Матч ТВ» телеканалида штатдан чиқарилди. Бу ҳақда краснодарлик журналист Артур Каратай ўз твиттерида маълум қилган. Энди бу шарҳловчилар телеканалда гонорар асосида ишлаши мумкинлиги айтилмоқда. Георгий Черданцев эса одатдаги тартибда ишлашда давом этади. 22 январь куни «Матч ТВ» раҳбарияти шарҳловчилар таркибида қисқартиришлар амалга ошириши ҳақида хабар берилганди. Унга кўра, бир қатор етакчи шарҳловчилар ишдан кетиши, улар қаторида Василий Уткин ҳамда Георгий Черданцев номлари ҳам борлиги айтилганди. 20 январь куни Василий Уткин «Матч ТВ» телеканалидан кетаётгани ҳақида маълум қилганди. У 2016 йилда Рио-де-Жанейрода ўтказиладиган олимпиадага бағишланган «Рио ждет» кўрсатувидаги иштирокини тўхтатгани, ишдан кетишига ЕЧЛнинг гуруҳ босқичи доирасидаги «Байер» ва «Барселона» баҳси вақтида ухлаб қолгани сабаблиги ҳақида айтганди. ВГТРК ва «НТВ-Плюс» базасида ташкил этилган «Матч ТВ» 2015 йилнинг 1 ноябрида намойишларни бошлаганди. Каналнинг бош продюсери Тина Канделаки ҳисобланади. - деб хабар бермоқда Stadion.uz нашри.


Президент Тўқаевнинг Ақўрдадаги 120 соати. Бу қандай бўлди?\nҚР Президентининг Матбуот котиби Берик Уали билан мусоҳаба\n– Ҳурматли Берик Уалиули, Давлат раҳбарининг сўнгги қарорлари ва мурожаатларига доир блогсоҳада турли хил мазмунда талқинлар ёритилмоқда. Бугун шу масалага доир баёнот бердингиз. Унга батафсилроқ тўхталсангиз.\n– Ҳа, Президентнинг қарорлари ва мурожаатларига доир блогсоҳада турли мазмундаги талқинлар кўпайди. Шу боис, бугун махсус баёнот беришни лозим топдим. Сабаби, Қасим-Жўмарт Тўқаев – мамлакатимиздаги энг олий лавозимдаги шахс ҳамда Хавфсизлик Кенгашининг Раиси. Шунинг учун Давлат раҳбари мустақил қарор қабуллайди. Конституциявий тузумни бузишни кўзлаган террорчиларнинг Қозоғистонга ҳужуми юз берган фожиали кунларда ҳам шундай бўлган. Қасим-Жўмарт Кемелули ватандошларимизга йўллаган мурожаатларини маслаҳатчиларининг ёрдамисиз, одатдагидек ўзи ёзди. Фурсатдан фойдаланиб, яна бир бор таъкидламоқчиман: Давлат раҳбарининг фаолияти тўғрисидаги хабарни тарқатиш ва уни изоҳлашга Президентнинг Матбуот котибидан бошқа ҳеч кимнинг ҳаққи йўқ. Яъни, фақат мен ахборот тарқатаман.\n– Бир неча кун мобайнида элимизда рўй берган фавқулодда воқеалар ҳамда террорчилик ҳаракатлари шароитида Давлат раҳбари Қасим-Жўмарт Тўқаевнинг ҳар бир қарорини халқ, ҳатто хорижий ахборот воситалари диққат билан кузатиб боришди. Бундай оғир пайтда Олий Бош қўмондонга ҳам осон бўлмагани аниқ. Президентнинг фаолияти ҳақида матбуот хизмати тарқатаётган хабарлар билан танишиб, билиб боряпмиз. Ақўрдадан куну тун хабарлар келиб турибди. Шу кунларда Матбуот хизмати асосий ньюсмейкер бўлгани сир эмас. Айтингчи, Давлат раҳбари ҳозирги таҳликали кунларда қандай аҳволда ишлаяпти?\n– Президентимиз Қасим-Жўмарт Кемелули Тўқаев Манғистовда бошланиб, 4 январда қамрови кенгайиб, сўнгги террорчилик ҳаракатига айланган вақтдан эътиборан Ақўрдада ишлаяпти. Давлат раҳбари тўхтовсиз куну тун фаолият юритиб, элдаги шароитни тўлиқ назоратида ушлаб турибди. Ўзларингиз кўриб турганингиздай, аҳвол чигаллашган вақтда элни барқарорлаштириш учун дарҳол қатъий қарорлар қабуллаб, халққа эфир орқали мурожаатлар йўлламоқда.\n– Ўзингиз айтаётгандай 4 январь куни кечга томон аҳвол оғирлашиб, элни ваҳима босди. Худди шу вақтда Ақўрдада қандай воқеалар рўй берди?\n– Тунги соат 11-ларда Президентнинг юртимизда юзага келган вазиятни халққа маълум қилиб, Мурожаат билан чиқиши маълум бўлди. Ишга 10 дақиқада етиб бордим. Ҳақиқатни айтиш жоиз, Давлат раҳбари компьютерда тераётган котибасига матн сўзларини оғзаки айтиб турди.\nМатбуот хизмати камераларни ўрнатиб, овозини созлаб, тезкор ҳаракат қилиб, Қасим-Жўмарт Кемелулининг Мурожаатини тасмага туширдик. Президентнинг халққа Мурожаатини дарҳол республика телеканалларига йўлладик.\nДастлабки Мурожаатида Давлат раҳбари: “Фуқаровий ва ҳарбий мақсаддаги хизмат иншоотларига ҳужум қилишга ундовчи шиорлар умуман қонунга хилоф. Бу – ноқонуний жиноий хатти-ҳаракат. Ҳокимият қуламайди!”, – деб аниқ таъкидлади.\nЎша вақтдан буён Президентдан бошлаб барчамиз иш ўрнимиздамиз. 5 кун бўлди. Ақўрдада тунаб, ишлаб, бир сўз билан айтганда, шу жойдан хабар тарқатяпмиз. Раҳбарият резиденцияда элдаги аҳволни назорат қилиб, тезкор қарорлар қабулламоқда. Давлат раҳбари шундай синовли соатда халқ билан бирга бўламан, деди, сўзида турди.\n– Янги 2022 йилнинг илк кунлари тарихимизнинг оғир онлари сифатида ёдда қолиши аниқ. Президентнинг мураккаб вазиятда тезкор ва дадил қарор қабуллаганини халқ тўғри тушуниб, қўллов билдирмоқда. Оғир кунлардаги Давлат раҳбари фаолиятининг хронологияси тўғрисида батафсил гапириб берсангиз.\n– Ҳа, тўғри айтасиз. Бу кунлар – ҳақиқатан ҳам ёддан чиқмайдиган тарихий лаҳзалардир. Айтиб ўтганимдек, Қасим-Жўмарт Кемелули вазиятни дарҳол назоратга олди. 5 январь кечаси тахминан соат 2да Манғистов вилояти ва Алмати шаҳрида Фавқулодда ҳолат жорий этиш тўғрисидаги Фармонни имзолади. Соат 5-30да мени Президент ҳузурига чақириб, соат 7-00да жадал йиғилиш ўтишини, ўзи Бош вазир Асқар Маминнинг истеъфосини қабуллаганини маълум қилди. Давлат раҳбари менга йиғилиш бошланган вақтда Ақўрданинг расмий сайтида Ҳукуматнинг истеъфоси тўғрисида дарҳол хабар беришим зарурлигини топширди. Сўнг, 15 дақиқадан кейин, Давлат котиби этиб Ерлан Каринни, яна 15 дақиқа ўтиб, ДХҚ раисининг биринчи ўринбосари этиб Мурат Нуртилеуни тайинлаш тўғрисидаги Фармонлар вақтида зудлик билан эълон қилиниши зарур деган топшириқ берди. Сўнг менга: “Соат 6 бўлди. Бир соат вақтинг бор, пресс-релизларни тайёрлайвер”, деди. Топшириққа мувофиқ, биз сайтимиз орқали хабарларни халққа вақтида тарқатдик.\nПрезидент элдаги аҳвол мураккаблашиб бораётгач, шу куни тушки вақтда Нур-Султан шаҳри ва Алмати вилоятида Фавқулодда ҳолат жорий қилиш тўғрисида қарор қабул қилди.\nЎша 5 январь куни, тушдан сўнг Қасим-Жўмарт Кемелулининг Хавфсизлик Кенгаши Раиси бўлгани маълум бўлди. Эфир орқали халқ олдига чиқиб, иккинчи Мурожаатини эълон қилмоқчилигини айтди. Мурожаатида Президент: “Бузғунчи гуруҳларнинг ҳаракатлари юқори даражада уюштирилганини кўряпмиз. Бу молиялаштирилган қўпорувчиларнинг атрофлича тайёргарлик кўрган режаси эканини исботлайди. Бу – бузғунчиларнинг ярамас ҳаракати. Шунинг учун Давлат раҳбари ҳамда бугундан эътиборан Хавфсизлик Кенгашининг Раиси сифатида мумкин қадар қатъий ҳаракат этаман. Бу – ҳаётини ҳимоялашни илтимос қилаётган кўплаб фуқароларимизнинг хавфсизлигига алоқадор масала. Бу – мамлакатимизнинг хавфсизлигига бевосита тегишли. Халқ мени қўллашига ишонаман. Қандай аҳвол юз берса-да, мен пойтахтда бўламан. Халқ билан бирга бўлиш – менинг Конституциявий бурчим”, деб қатъий таъкидлади.\nУшбу Мурожаат 5 январь куни кечки олти яримда чиқди.\nУшбу Мурожаатдан сўнг Қозоғистон Президенти Республиканинг барча минтақаларида Фавқулодда ҳолат жорий этиш тўғрисидаги Фармонларга имзо чекди. Кечга томон Жамоавий хавфсизлик шартномаси ташкилотига аъзо мамлакатлар раҳбарлари билан телефон орқали сўзлашди.\nТунги 11 яримда Қасим-Жўмарт Тўқаев Хавфсизлик Кенгашининг Раиси сифатида илк йиғилишни ўтказди. Унда Президент: “Бу – хавфгина эмас, бу – мамлакат яхлитлигига тажовуз, фуқароларимизга ҳужум уюштириш. Улар мендан, Давлат раҳбари сифатида тезкор равишда ўзларини ҳимоя қилишни сўрамоқда. Фуқароларимизнинг хавфсизлиги ва тинчлигини ўйлаш – менинг Конституциявий бурчим. Шунинг учун ЖХШТдаги ҳамкасбларимга илтимосим – тезкор ва батамом ижобий қабулланган қарор”, деб маълум қилди.\nХавфсизлик кенгашининг йиғилишидан 1 соатдан сўнг Президент қатор жуда муҳим кадр ўзгаришларини амалга оширди. Жумладан, Миллий Хавфсизлик Қўмитаси раиси Карим Масимовнинг ўрнига Ермек Сағимбаевни ҳамда Давлат қўриқлаш хизмати раҳбари этиб Сакен Исабековни тайинлади. 6 январь куни Ҳукуматга 10 аниқ ва тезкор вазифа юклади.\nСтратегиявий режалаштириш ҳамда ислоҳотлар бўйича Агентлик ҳамда Давлат қўриқлаш хизматига янги кадрларни тайинлаш тўғрисида қарорлар қабуллади. Шу куни тушдан сўнг Туркия Президенти билан телефонда гаплашди.\n7 январь куни тонгги соат 7.00да Қасим-Жўмарт Кемелули Терроризмга қарши штаб йиғилишини ўтказди. Шу куни туш пайти Қозоғистон халқига навбатдаги Мурожаатини эълон қилди. Бу Мурожаатида Президент: “Террорчилар давлат ва якка фуқароларнинг мол-мулкига ҳали ҳам зарар келтириб, фуқароларга қарши қурол қўлланмоқда.\nҲуқуқни муҳофазалаш органлари ва армияга огоҳлантиришсиз ўт очишга буйруқ бердим. Куч ишлатиш тизимлари бу вазифани амалга оширишга ахлоқий ҳамда техникавий жиҳатдан тайёр”, – деди. Халқ мана шундай дадил Мурожаатни кутиб ўтирган эканми, уни дарҳол қўллаб-қувватлади. Бу – кўпчилик кутган ҳал қилувчи Мурожаат бўлди, деб ўйлайман.\n8 январга ўтар кечаси Давлат раҳбари ўзининг твиттердаги варақчасига элдаги аҳволни жаҳон ҳамжамиятига тўла тушунтирадиган инглиз тилидаги бир неча ахборотини эълон қилди. Эрталаб 8 яримда Терроризмга қарши штабнинг навбатдаги йиғилишини ўтказди. Кундуз Фавқулодда ҳолатлар вазири вазифасини бажарувчи Юрий Ильинни қабул қилди. Тушки танаффус пайтида Қасим-Жўмарт Тўқаев Россия ва Белорус президентлари билан телефон орқали сўзлашди. Шу куни “Террорчилик актлари натижасида одамларнинг ҳалок бўлиши муносабати билан Қозоғистон Республикасида 2022 йили 10 январда умуммиллий мотам куни эълон қилинсин”, – деган Фармойишга имзо чекди. Кечга томон бир қанча кадр тайинлашлар бўлди.\n8 январда Давлат раҳбари террорчиликка қарши штабнинг навбатдаги йиғилишини ўтказди. Шу йиғилишда тартибсизликлар туфайли юзага келган зарарларни ҳисоблаш учун Ҳукумат комиссиясини тузишни топширди.\nБу каби тадбирларнинг оралиғида куч тизимларининг биринчи раҳбарларини қабуллаб, уларнинг хабарларини, ҳисоботларини тингламоқда.\nҲозир ҳисоблаб кўрсак, Давлат раҳбари 4 январдан буён 100 соатдан зиёд дам олмасдан, танаффуссиз ишламоқда. Ўзингиз сезиб турганингиздек, сўнгги ҳафтадаги Президентнинг иш хронологиясини кўздан кечирсангиз, берилган топшириқлар ва қабулланган қарорлар, ўтказилган йиғилишлар кундузги иш вақти билан чегараланмай, куну тун бирдек давом этмоқда.\n– Шижоат билан меҳнат қилаётган Президент Қасим-Жўмарт Тўқаев чин маънода кечасию кундузи элдаги аҳволни шахсан назорат қилмоқда. Олдинда яна кўп ишлар кутиб турибди. Давлат раҳбари қачон дам олади?\n– Элдаги аҳволни кўриб турибсиз. Энг оғир дамлар ортда қолгандек... Конституциявий қонунчилик барча минтақаларда изга тушаётганини Давлат раҳбари маълум қилди. Албатта, аҳвол Президент эл хавфсизлигини киприк қоқмай ҳимоялагани натижасида ўнгланмоқда. Ўзининг Мурожаатида оғир вазиятда қўллов билдирган барча қозоғистонликларга миннатдорчилик билдирди. Сезишимча, мана шу мураккаб кунларда Қасим-Жўмарт Кемелули бир кеча-кундузда 1 ёки 2 соатгина мизғиб, меҳнат қилмоқда. Масалан, бир-икки кун бурун тонгги йиғилишдан аввал: “Бугун 2 соат дам олдим, бунинг ўзи яхшиликдан нишона”, – деган эди.\n– Жамоавий хавфсизлик шартномаси ташкилоти тўғрисида сўрагим келади. Тинчликпарвар кучларининг вазифаси нималардан иборат?\n– Жамоавий хавфсизлик шартномаси ташкилоти тинчликпарвар кучларининг асосий вазифаси – стратегиявий иншоотларни муҳофаза қилиш. Стратегиявий иншоотларни ЖХШТ ҳарбийлари муҳофаза қилгани учун, бизнинг қуролли кучларимиз Алмати шаҳри ва Алмати вилоятида эркин ҳаракат қилиб, қўпорувчиларни йўқотишга бел боғлашди. Вазият изга тушгач, улар ўз элларига қайтади. Фурсатдан фойдаланиб айтиб кетай, Давлат раҳбарининг ташаббуси билан ЖХШТнинг навбатдан ташқари сессияси онлайн шаклда ўтади. Шу йиғилишда Президент элимиздаги бугунги аҳвол бўйича касбдошларига тўлиқ маълумот беради. Президент айганидек, ёлғон хабарларга ишонмай, фақат расмий маълумотга ишонинг, дегим келади.\n2022-01-13, 20:25 92


25 Сентябрь 13:32\nNEW YORK. Kazinform - БМТ Бош Ассамблеясининг 76-сессиясида иштироки доирасида ҚР Бош вазир ўринбосари - Ташқи ишлар вазири Мухтар Тлеуберди БМТ Бош котиби Антониу Гутерриш билан учрашди. Антониу Гутерриш Қозоғистон Президентига Алматида БМТнинг Афғонистондаги ёрдам миссиясининг олис офисини жойлаштириш қарори учун миннатдорчилик билдирди. Бу ҳақда Kazinform ҚР Ташқи ишлар вазирлигига таяниб хабар беради.\nУ мамлакатимиз барқарорлик рамзи ва хилма-хиллик намунаси эканлигини қайд этди.\n«Қозоғистоннинг қарори шунчаки ёрдам эмас. Сиз дипломатик биродарликнинг ҳақиқий руҳини кўрсатдингиз, бу БМТ ва Қозоғистон ўртасидаги зўр муносабатларни янада ривожлантиришга ҳисса қўшади «, деди Гутерриш. Ўз навбатида вазир Президент Қасим-Жомарт Тоқаевнинг БМТ Биологик хавфсизлик бўйича агентлигини ташкил этиш ҳақидаги ташаббусининг амалга оширилиши тўғрисида батафсил ахборот берди.\nЎша куни вазир БМТ Бош котибининг Терроризмга қарши кураш бўйича ўринбосари Владимир Воронков билан музокара ўтказди. Қозоғистон томони Афғонистондаги террористик хаваф-хатарлар бўйича Марказий Осиё мамлакатлари салоҳиятини кучайтириш учун уларга техник ёрдам кўрсатиш дастуридан хабардор қилинди.\nБМТ Бош котибининг Сиёсий масалалар ва жаҳон қурилиши бўйича ўринбосари Розмари Дикарло билан учрашувда глобал ва минтақавий хавфсизлик чоралари ва биргаликдаги саъй-ҳаракатлар муҳокама қилинди.\nБМТ Давлат котибининг халқаро масалалар бўйича ўринбосари Изуми Накамицу ва глобал коммуникациялар бўйича ўринбосари Мелисса Флеминг билан биргаликда БМТ қароргоҳида Семей ядро полигонининг тарихий ёпилишига бағишланган доимий кўргазманинг очилиш маросимида иштирок этиб, Президент Н. Назарбоевнинг 1991 йил 29 августда полигонни ёпиш тўғрисидаги Фармонининг кўчирмасини совға қилди.\nБундан ташқари, Қозоғистон Ташқи ишлар вазири Филиппин Ташқи ишлар вазири Теодоро Локсин ва Кипр ташқи ишлар вазири Никос Кристодулидес билан учрашди, шунингдек, АҚШнинг USAID Халқаро тараққиёт агентлиги маъмури Саманта Пауэр билан видеоалоқа орқали музокаралар ўтказди.\n#Халқаро алоқалар #Дипломатия #ҚР Ташқи ишлар вазирлиги #БМТ


29 январь куни айрим ҳудудларда ёмғир ёғади\n29 январь куни айрим ҳудудларда ёмғир...\nРеспублика Гидрометеорология маркази маълумотига кўра, 29 январь куни Тошкентда ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсиб, кечаси 3-5, кундузи 13-15 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, айрим жойларда ёмғир ёғиши мумкин. Шарқдан эсаётган шамол йўналишини ўзгартириб, Ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 2-7, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади. Шарқдан эсаётган шамол йўналишини ўзгартириб, Ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 5-10, кундузи 10-15 даража илиқ бўлади.\nТошкент ва Сирдарё вилоятларида ҳаво ўзгариб туради, ёғингарчилик бўлмайди. Шарқдан эсаётган шамол йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 3-8, кундузи 10-15 даража илиқ бўлади.\nСамарқанд ва Жиззах вилоятларида ҳаво ўзгариб туради, баъзи жойларда ёмғир ёғади. Шарқдан эсаётган шамол йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 3-8, кундузи 10-15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, айрим жойларда ёмғир ёғади. Шарқдан эсаётган шамол йўналишини ўзгартириб, ғарбдан секундига 7-12 метр тезликда эсади. Шамолнинг тезлиги баъзи жойларда секундига 15-20 метргача кучайиши мумкин. Кечаси 5-10, кундузи 10-15 даража илиқ бўлади.\nРеспубликамизнинг тоғли ҳудудларида ҳаво ўзгариб туради, вақти-вақти билан айрим жойларда кучли ёғингарчилик бўлади (ёмғир, қор). Қор кўчиши хавфи бор. Шарқдан эсаётган шамол йўналишини ўзгартириб, ғарбдан секундига 7-12 метр тезликда эсади. Шамолнинг тезлиги айрим жойларда секундига 15-20 метргача кучайиши мумкин. Кечаси 2-7 даража совуқ, кундузи 3-8 даража илиқ бўлади.\nИқтисодиёт Кеча, 21:33


Тошкентда йўлларни модернизация қилиш бўйича Германия тажрибаси билан танишиб чиқилди\n10:02 / 04.11.2015\n“Ўзавтойўл” ДАКда ўтказилган навбатдаги семинарда Германиянинг Wirtgen International GmbH компанияси вакиллари иштирок этишди.\nКомпания матбуот хизмати тарқатган хабарга кўра, семинардан кўзланган мақсад автомобиль йўллари қурилишида ва эксплуатациясида қўлланиладиган замонавий инновацион технологиялар билан танишиш ҳамда тажриба алмашиш бўлган.\nСеминар чоғида компания вакиллари цемент-бетон тайёрлаш ва ётқизиш, асфальт-бетонни мустаҳкамлаш, ресайклерлардан замонавий технологиялар воситасида фойдаланиш сингари йўналишларда чиқишлар ва тақдимотлар ўтказишди. Шунингдек, компаниянинг янги маҳсулотлари тақдимоти бўлиб ўтди.\nWirtgen International GmbH машинасозлик соҳасида ишловчи Wirtgen Group халқаро гуруҳининг таркибий қисми ҳисобланади.\nГуруҳнинг умумий пул айланмаси 2014 йилда 2.01 млрд еврони ташкил қилди. Унинг таркибига Wirtgen, Vоgele, Hamm, Kleemann ва Benninghoven сингари компаниялар киради. Гуруҳ бош офислари Германияда, асосий ишлаб чиқаришлари эса Бразилия, Хитой ва Ҳиндистонда жойлашган.


Карим Баҳриев: "Ўзбек амалдорлари ОАВ танқидига худди ёш бола каби хафа бўлишади" » Ўзбекистон янгиликлари – Zamin.uz\n07 август 2019, 10:10\n2000 йиллар аввалида Карим Баҳриевнинг «Сўз эркинлиги ҳақида сўз» китоби норасмий таъқиқланган деган миш-мишлар юрарди. Шоир ва журналист бу борада юзага келган вазият ҳақидаги хотиралари билан ўртоқлашди.\n— Бу китоб инглиз, рус ва ўзбек тилларида мамлакат ташқарисида чоп этилган бўлса-да, у тарқатилганидан сўнг шу китоб чоп этилишини молиялаштирган Сорос фондининг ваколатхонаси Ўзбекистондан қувиб чиқарилди. Китоб таниқли социолог Маъруфой Тўхтахўжаева томонидан «Сороснинг сўнгги ўқи» дея аталганди. Китоб ва унинг муаллифи сифатида менинг — Internews network Ўзбекистондаги ваколатхонаси директори ўринбосарининг тақдири Хавфсизлик кенгашида муҳокама қилинган.\nЙиғилиш материалларидан бирида китобни расман тақиқлаш ва мени 7 йилга қамаш тўғрисида хулосага келинганини ўз кўзларим билан ўқиганман. Ушбу ғоя муаллифи, ўша пайтда Давлат Матбуот қўмитаси раиси бўлган Рустам Шоғуломовдан сўрадим: «Нега етти йил? Айтайлик, беш йил эмас?» У менга одам беш йилга ва биринчи марта қамалаётган бўлса, амнистияга тушиши мумкин, қамаш тўғрисида эса буйруқ бўлган деб жавоб қайтарган.\n«Сўз эркинлиги ҳақида сўз» китобининг ўзи эса, ягона шиор билан ёзилганди — келинг, ҳалол, тўғри яшайлик, ҳақиқатни гапирайлик! Унда ҳеч қандай исёнкор ва ҳалққа қарши фикрлар йўқ эди. Халқ муносиб яшашни хоҳлайди ва унинг устидан камроқ ҳукмронлик қилишларини хоҳлайди. У ўзининг бўйсунган ҳолда қолишини хоҳлаши мумкин эмас. Аксинча, халқ айнан демократияга тайёр ва уни хоҳлайди. У буни хоҳламаслиги мумкин эмас.\nТарихда ҳеч қайси бир президент (хон, подшоҳ, монарх) бир ўзи бюрократияни жиловлай олмаган. Минглаб амалдорларнинг маҳобатли организми яшаб келмоқда ва у ўзининг ички қоидаларига кўра кўпайиб бормоқда. Жаҳон тарихи ва тажрибаси шуни кўрсатаяптики, амалдорларнинг сулоласи ва бюрократиясига фақатгина фуқаролик жамияти ва унинг институтлари – ҳаққоний ва озод сайланган парламент, мустақил судлар, мустақил ОАВ, мустақил касаба уюшмалари, мухолиф партиялар, маҳаллий бошқарув органлари қарши тура олади. Жамоат институтлари, жумладан, мустақил ОАВ мавжуд бўлишига йўл қўймаган бошқарувчи ўзини бюрократия асирига айлантиради ва унинг измида бўлади, демакки, халқ манфаатларини ҳимоя қилиш қобилиятига эга бўлмайди.\nЎзбек амалдорлари ўзларига нисбатан ҳамиша мақтов эшитишга тайёр, аммо ОАВ танқидига худди ёш бола каби хафа бўлишади.\nЎзибўларчилик ҳамиша зўравонликнинг жиноий ҳаракатлари натижасида юзага келади, бироқ ҳеч қачон демократия ривожланиши натижасида эмас. Дунёнинг барча барқарор давлатлари демократик, барча беқарорлари эса тоталитар давлатлар.\nИқтисодиёт эркин бозор қонуниятлари асосида ривожланиши керак. «Дирижёр» бошқарадиган иқтисодиёт бўлмайди. «Дирижёр» бошқарадиган иқтисодиётда фақат «дирижёрлар» яхши яшашади, яъни ўз манфаати йўлида ўйин қоидаларини ҳамиша ўзгартирадиган ва ўрнатадиган амалдорлар. «Бошқариладиган демократия»да эса, фақат бошқарувчиларнинг ўзлари яхши яшашади.\nЯнгиликлар » Жамият » Карим Баҳриев: "Ўзбек амалдорлари ОАВ танқидига худди ёш бола каби хафа бўлишади"\n22:00 Карим Баҳриев: "Ўзбекистоннинг биринчи парламенти аксарият фаол аъзолари мамлакатни тарк этган, қамоққа ташланган, ... "\n09:40 Ҳабиб Нурмагомедов ҳақидаги “Khabib Time” китоби олти тилга таржима қилинади\n10:52 Сиёсат ортидаги ҳақиқат: Ангела Меркель аслида ким?


Ўзбекистон ЕОИИга аъзо бўлишининг фармацевтика тармоғига таъсири — Review.uz\nЎзбекистонда фармацевтика соҳаси 1993 йилдан шаклланишни бошлади. Ўша йили Ўзкимёфарм заводи ва Вакциналар илмий-ишлаб чиқариш бирлашмасини ўз ичига олган "Ўзфармсаноат" давлат концерни ташкил этилди.\n2017 йилдан бошлаб мазкур соҳани янада ривожлантиришга эътибор кучайди ва дори воситалари ишлаб чиқарувчилар 5 йил давомида барча солиқларни тўлашдан озод этилиши белгилаб қўйилди.\nа) 2018 йил якунлари бўйича 179 миллион долларлик дори воситалари ишлаб чиқарилган. 6,4 млн долларлик дори воситалари эса экспорт қилинган. Бу соҳадаги корхоналарнинг 40-60 фоиз қувват билан ишлаётганини ҳисобга олсак дори воситалари йўналиши бўйича юқори экспорт потенциали мавжуд.\nб) 2018 йил якунлари бўйича 17,2 миллион долларлик фармацевтик материаллар (тиббий пахта, тиббий дока, бинт ва б.) ишлаб чиқарилган бўлиб, шулардан жами 6,6 млн долларлик тиббий буюмлар экспорт қилинган. Хусусан 5,4 млн доллари (82%) ЕОИИ давлатлари ҳисобига тўғри келади. Фармацевтик материаллар ишлаб чиқарувчи корхоналар 77-80 фоиз қувват билан ишламоқда.\nЎзбекистоннинг фармацевтика бозори МДҲда Россия ва Украинадан кейинги учинчи йирик бозор ҳисобланади. Ўсиш динамикаси (йилига 8-10 фоиз) бўйича МДҲ минтақасида энг тез ривожланаётган бозорлар қаторига киради. Масалан, 2010 йилда 370 миллион долларидан ортиқ миқдорда дори-дармон импорт қилинган бўлса, 2018 йилда бу рақам 775 млн долларни ташкил этади. Ўзбекистон фармацевтика бозорида бугунги кунда 9000 турдаги дори воситалари, 1684 турдаги тиббий буюмлар ва 1529 турдаги тиббий техника маҳсулотлари истеъмол қилинмоқда.\n2018 йилда фармацевтика соҳасида ички бозор ҳажми қарийб 1 млрд долларни ташкил этиб, унинг 21 фоизи маҳаллий ишлаб чиқариш ҳисобидан таъминланган. Фармацевтика воситалари импортининг 98 млн доллари ЕОИИ давлатлари ҳисобига, жумладан, 81 млн доллари Россия улушига тўғри келади. Аҳоли сонининг йилига ўртача 1,5 фоизга ошиб бораётганлиги ва киши бошига соғлиқни сақлашга ажратилаётган харажатлар кўрсаткичи охирги йилларда ўртача 15 фоизга ошиб бораётганлиги кузатилмоқда, ва бу кўрсаткич кейинги йилларда фармацевтик воситаларга ҳам талабни мос равишда ўсиб боришига сабаб бўлмоқда.\nТўлиқ мақола "Экономическое обозрение" журналининг 2 сонида чоп этилади.\nИнфографика: Ўзбекистон фармацевтика саноати ЕОИИга аъзо бўлиш шароитида


КОРЕЯ ДАВЛАТИДА ЎҚИШ НИЯТИМ БОР… — OLMALIQ HAYOTI\nОрамизда шундай ёшлар борки, дипломини кўтариб иш сўраб юрган, оналари билан етаклашиб масъуллар эшигининг тагида ўқишга ёки ишга киритиб қўйишларини илтимос қилаётган ёшлардан фарқли ўлароқ, ўзидаги мавжуд имкониятларни ишга солиб, ўз йўлини топа олаётганлар ҳам кўпчиликни ташкил қилади. Бу эса бошқаларга ибрат қилишга арзигулик ҳолатдир.\nБизнинг бу сафарги қаҳрамонимиз баъзи имкониятлардан чекланган бўлса-да, ўз иқтидори, имконияти ва ҳаракати билан аниқ мақсадлар сари интилаётган Сардор Мамадалиевдир.\nБир ўқишда оддийдек туюлган суҳбат замирида Яратганга шукроналик, ҳаётда яшаш завқи асли оддийлик эканлигини ҳис қиласиз. Содда саволлар, жўн жавоблар. Лекин мақсади аниқ бўлган Сардорнинг улкан ниятлари.\n* Сизни бу ҳаётда нима кўпроқ илҳомлантиради, яъни яшашга, олға интилишга туртки бўладиган омиллар?\n— Ҳаётни ғам ташвиш-у хурсандчиликларидан куч олиб, худо берган умрни яшашни давом этавераман, оддий.\n* Инсонларнинг ҳар жабҳада бир устози бўлади, сиз кимларни устозим дея эътироф эта оласиз?\n— Бир устозимни иккинчисидан устун кўрмайман. Ҳаётда, ўқишда вазиятларнинг ўзи одамни фикрлашга мажбур қилади. Бир марта қилган хатони иккинчи марта қилмасликка ҳаракат қиламан.\n* Қанақа китоблар ўқишни яхши кўрасиз ва нима учун?\n— Бадиий китоблар ўқишни ёқтираман, чунки одамни кенгроқ фикрлашга ўргатади. Ўз соҳамга оид китобларни эса ҳар доим ўқийман, мутахассислигимга оид билимларимни ошириш учун.\n* Нимага кўпроқ қизиқасиз? Билишимизча, сиз шеър ва ҳикоялар ёзар экансиз.\n— Шеър ёзардим мактаб пайтларимда, ҳозир эса йўқ. Қизиқишим эса унчалик кўп эмас, футболни севиб кўраман.\n* Қайси хорижий давлатда ўқиш ниятингиз бор?\n— Насиб қилса, Корея давлатида ўқиш ниятим бор, меҳнат ва ўз ҳаракатларим билан.\n* АКТ соҳаси сизга қанчалик таниш? Умуман компьютер технологияларини ўрганиш ўқувчига қанақа имкониятлар беради?\n— Технология ва маркетинг — ҳозир замон талаби. Ёшлигимдан компьютерга қизиқиш уйғонган. 12 ёшимда дадам олиб берган ноутбукдан бу соҳага меҳр қўйганман.\n* Бугунги эришаётган ютуқларингиздан қониқиш ҳосил қиласизми?\n— Доим янги билим ва тажрибага интилиб яшаш керак деб ўйлиман, ҳали ниятлар жуда кўп.\n* Ёшликдан нимани мақсад қилган эдингиз-у, бугун уларнинг қайси бири амалга ошди ёки аксинча, ҳаётга бўлган қарашларингизни ўзгартирган факторлар?\n— Болаликдан мақсад қилган нарсаларим унчалик ҳам кўп эмасди. Ўз имкон даражамда мақсад қўяр эдим. Мақсад ўсиши учун эса имкониятларимни доимий равишда кўпайтириб бораман. Ниятларимдан бири бўлган олий ўқув даргоҳига ўқишга кирдим, ўзимга ёқадиган касб эгаси бўлдим қисман.\n* Дўстларингиз — сиз уларга қандай баҳо бера оласиз?\n— Худога шукур қиламан, мени ёмон одамларга кам йўлиқтирган. Икки дўстим ўзимга ишонгандай ишонадиганларим бор, шуларни эътироф қила оламан. Улар Ўразали Эрматов ва Муроджон Марасуловдир.\n* Университет таълимига агар ўзгартириш киритиш керак бўлганда, сиз қандай таклифлар берган бўлар эдингиз?\n— Амалиётларни кўпайтириш керак деган таклифни берар эдим.\nСуҳбатни якунлар эканмиз, баъзи ёшлар билан Сардорни таққосладик ва амин бўлдикки, бу ҳаёт синовлари билан уни ким қандай енгиб ўтиши ўзининг иродасига боғлиқ.\nҚийинчиликлардан куч ола билиш ҳамда тинмай билим учун интилиш фақат ва фақат омад эшикларини очади.\nСуҳбатдош: Дилдора Абдураҳмонова.


26 июн 2022, Тошкент вақти: 16:28\nЛиберал-демократик партия раиси: Тадбиркор йўлига тўсиқ бўлишни давлат сиёсатига хиёнат деб қабул қилиш керак\nЎзбекистон либерал-демократик партияси Сиёсий кенгаши ижроия қўмитаси раиси Бахтиёр Якубов бугун тадбиркорлик иқтисодий юксалиш омили, аҳоли бандлиги ва фаровонлигининг муҳим шартига айланганини таъкидлади (“XXI аср”, 14 декабрь). Бюджетнинг асосий қисми ҳам тадбиркорлар ҳиссасига тўғри келмоқда. Шу боис ҳозирги шароитда тадбиркорлар фаолиятига тўсиқ бўлишни давлат сиёсатига хиёнат, мамлакат равнақига тўсқинлик сифатида қабул қилиш керак, деб ҳисоблайди либерал-демократик партия раиси. Қайд этилишича, МДҲда биринчи бўлиб Ўзбекистон Президенти ҳузурида тадбиркорлик субъектлари ҳуқуқ ва манфаатларини ҳимоя қилиш бўйича вакил институтининг жорий этилиши муҳим қадам саналади.\nЎзбекистон бўйича 11 мингдан зиёд шифокор етишмаётгани сабабли янгидан ташкил этилаётган тиббиёт муассасалари аҳолига сифатли хизмат кўрсата олмаётир. Бир қатор матбуот нашларида чоп этилган мақолада қайд этилишича, Президент Шавкат Мирзиёев раислигида ўтган йиғилишда тиббиёт тизимидаги бошқа муаммоларга ҳам эътибор қаратилган. Жумладан, тиббий муассасаларнинг моддий-техник базаси заифлиги, қишлоқ оилавий поликлиникаларида зарур бўлган тез тиббий ёрдам шахобчалари ва дорихоналар ташкил этилмагани, хусусий тиббий тизимни ривожлантиришга тўсиқ бўлаётган раҳбарлар фаолияти танқид қилинган. Шунингдек, ихтисослаштирилган тиббий ёрдам тизимини такомиллаштириш тўғрисида фармон ва қарорлар қабул қилинганига қарамай, ихтисослаштирилган марказларнинг ҳудудлардаги фаолияти талаб даражасида эмаслигига эътибор қаратилган. Вилоятларда замонавий диагностика ва даволаш усуллари суст татбиқ этилаётгани ҳам қайд этилиб, аҳволни ўнглаш бўйича стратегик вазифалар белгиланган.\nТошкент шаҳридаги “Gold Premium Product” фирмаси “Шаршара” колбасасига эшак гўшти қўшгани юзасидан очилган тергов ҳаракатлари давом этмоқда (“Даракчи”, 14 декабрь). Бош прокуратурага кўра, ҳозирда айбдорларни жавобгарликка тортишга қаратилган тезкор тергов ҳаракатлари олиб борилмоқда. “Шаршара” колбасаси билан боғлиқ ҳолат баҳона бўлиб, мутахассислар мамлакатда ишлаб чиқарилаётган колбаса сифати пастлигига эътибор қаратди. “Фаолиятимиз давомида кузатиладики, кўпинча колбаса маҳсулотлари ишлаб чиқарувчилари крахмал, ун, соя оқсили, нитрит-натритни меъёрдан ошиқ қўшишади. Энг ачинарлиси, гўштнинг кам солинишидир. Шундай ишлаб чиқарувчилар ҳам борки, маҳсулотга қўшилиши керак бўлган гўштни стандарт талабларини бузган ҳолда умуман ишлатишмайди” дейди стандартизатор ва метролог Мухтабар Қосимова. Шунингдек, амалиётда маҳсулот вазнини ошириш учун ва камроқ гўшт қўшиш мақсадида колбасага махсус қориштирувчи вакуумда ишлов бериш найрангидан ҳам фойдаланилмоқда.


“Арсенал” ўз тарихида “янги саҳифа” очди\n2 март, 2018, 09:35\nАввал хабар берганимиздек кеча Англия премьер-лигасининг навбатдаги турида “Арсенал” ўз майдонида “Манчестер Сити”ни қабул қилди ва йирик 3:0 ҳисобида мағлубиятга учради.\nЭътиборлиси, учрашув тақдири биринчи бўлимнинг 33-дақиқасига келибоқ ҳал бўлди. Бернарду Силва, Давид Силва ва Лерой Санелар томонидан киритилган голлар якунда “шаҳарликлар”нинг йирик ҳисобдаги ғалабасини таъминлади.\nҚизиғи шундаки, “канонирлар” АПЛда иштирок этаётган вақтидан бошлаб то шу кунгача ўз уй учрашувларида бирон марта ҳам дастлабки бўлимда дарвозасидан 3та тўп олиб чиқишмаган. Бу эса “Арсенал” учун ўз тарихидаги янги антирекорд бўлди.


Маънавият 18.12.2018 482\nёхуд Акутагаванинг илк кашфиёти\nКелинг, эслаб кўрайлик, адабиётда "Кандата ипи" ибораси қачон пайдо бўлганди? Албатта, қисқа ҳаёти давомида нафақат япон насрида, балки жаҳоний адабиёт бўстонида ўзига хос портлаш содир этган буюк ҳикоянавис Рюноскэ Акутагава ижоди мухлислари учун мазкур ибора сирини англаб етиш ортиқча қийинчилик юзага келтирмайди. Ҳа, ҳа, бу ерда унинг қаламига мансуб "Ўргимчак тўри" ҳикояси қаҳрамони Кандата онгида шак-шубҳасиз ҳалокат жаридан қутулиб қолиш илинжини уйғотган, ўргимчак тўқиган, кумушдек товланиб турувчи ип назарда тутилаяпти. Гарчи бу иборадан Сиз бирмунча хабардор бўлсангиз ҳам, унга илк дафъа дуч келаётган ўқувчи учун мазкур ҳикоянинг мухтасар баёни билан галдаги мулоҳазаларимизни бошласак...\nЖаҳаннамда ўзи сингари осийлар билан бирга азоб чекаётган Кандата учига чиққан қароқчи бўлиб, умри давомида кўп одамларга озори теккан, ўлдирган, кемаларни раҳмсизларча талаган эди. Шундай бўлса-да, у ҳаётида бир мартагина яхшилик қилган, ўрмонда кўзи миттигина ўргимчакка тушиб, бошда оёғи билан уни босиб янчишга шайланади, кейин эса шахдидан қайтиб, ўргимчакни тирик қолдиради. Будда қароқчини шу яхшилиги учун дўзах азобларидан халос этишга қарор қилади ва нилуфаргул устига жаннат ўргимчаги тўқиган кумуш тўрдан нозиккина ипни олиб, жаҳаннам қаърига туширади. Дўзах синовларида азоб чекаётган Кандата боши узра тебраниб турган ипни кўриб, севиниб кетади. Ва арқонга осилиб, тепага чиқа бошлайди.\nУнинг жаҳаннам қаъридан чиқиб олишига саноқли масофа қолганди, баногоҳ ўзидек бошқа гуноҳкорлар ҳам ортидан чумолидай турнақатор бўлиб, ипга осилиб чиқаётганини кўриб қолган қароқчи ипнинг узилиб кетишидан қўрқиб, овози борича бўкиради:\n- Ҳей, дўзахийлар! Бу менинг ипим! Унга чиққани сенларга ким рухсат берди? Қани, чаққон-чаққон тушларинг пастга!\nШу пайт кумушранг ришта Кандата ушлаб турган жойидан чирс узилиб, у ҳатто "оҳ" дейишга улгурмай, чирпирак бўлиб айланганча зулмат қаърига қулайди...\nБўлажак ёзувчи Токиода 1892 йилнинг 1 марти тонготарида, қадимий япон вақт ҳисоби бўйича Аждар ойи, Аждар куни, Аждар соатида таваллуд топди. Шу боис унга Рюноскэ ("рю" иероглифи "аждар" маъносини беради) деб ном қўйишди. Тўққиз ойлик чақалоқ пайтида онаси ақлдан озгани учун, уни Токио префекти қурилиш бўлими бошлиғи бўлиб ишлайдиган бефарзанд катта тоғаси ўғил қилиб олади. Шу тариқа Рюноскэ Нинхара насабини йўқотиб, Акутагава насабини олади.\nЁшлигидан адабиётга ихлос қўйган Рюноскэ 23 ёшга кирганда илк икки ҳикоясини нашр эттиради. Ушбу ижод намуналари билан ўз даврининг буюк ёзувчиси саналган Нацумэ Сосэкининг (адибнинг ХХ аср япон ёшлари учун дастуриламал бўлган "Қалб" романи Нодира Аминова таржимасида "Жаҳон адабиёти" журналининг 2013 йил 5-7 сонларида эълон қилинган) эътиборига тушади. Бўлажак ёзувчи тарбия топган тоғасининг хонадонида япон ва Хитой қадимий битиклари, мумтоз мусаввирлар чизган суратлар кўп эди. Акутагава ёшлигидан шу хазина оламига муккасидан кетади, тез-тез бўлиб турадиган адабий баҳсларнинг нафақат кузатувчиси, балки фаол иштирокчисига айланади. Япон насри VIII-XI асрларда "моногатари"лар, шеърий баёзлар сўзбошиси "хасиганлар" шаклида яратилган. "Моногатари" япон тилидан таржима қилинганида "қисса", "нимадир ҳақда гапирмоқ" деган маъноларни англатади. Кунчиқар мамлакат тарихи Нара (VIII аср), Хэйан (IX-XII асрлар), Камакура (XIII-XIV асрлар), Мурамати (XV-XVI асрлар), Эдо даврларига (XVII-XIX асрлар) бўлинади. "Моногатари"лар ва кундаликлар ёзиш Хэйан даврида айниқса ўз чўққисига кўтарилган. Япон мумтоз адабиётининг энг йирик, муҳташам обидаси саналган, ўн биринчи аср бошларида тахаллуси Мурасаки бўлган адиба томонидан яратилган "Гэндзи моногатари" ("Гэндзи ҳақида қисса") романида қишлоқи ўғри ҳаётининг бир лаҳзасини тасвирловчи қисқагина ҳикоя келтирилади. Тирик қолиш илинжида муҳташам пойтахтга келган ўғри ўзи истаган бойликка эриша олмагач, Расёмон минорасида қашшоқ кампирни тунайди. Бошловчи адиб Рюноскэ Акутагава шу ривоят асосида биз юқорида таъкидлагандек буюк ёзувчи Н.Сосэки эътиборига тушган "Расёмон дарвозаси" деб номланган илк ҳикояларидан бирини ёзади. Ёзувчи маҳорати ва унинг мазкур ҳикояси билан "Тўқайда" новелласи синтезини бадиий фильмга айлантирган машҳур кинорежиссёр Акира Куросава фантазияси бугунга келиб "Расёмон" атамасининг дунёга донг таратишига йўл очиб берди.\n"Гэндзи моногатари"даги ривоятдан фарқли ўлароқ Акутагава қаҳрамони ёвуз қароқчи эмас, хўжайини томонидан ишдан бўшатилиб, бир тишлам нон топиш илинжини ҳам йўқотган оддий хизматкордир. У тунги пайт юпунгина уст-бошда бир вақтлар донг таратган машҳур Расёмон дарвозаси тагида ёмғир тинишини кутиб ўтирибди. Дарвоза йиллар давомида қаровсиз қолдирилиб, хароба ҳолга тушган, ўғри-каззоблар ошён қурган бу гўша одамлар эгасиз майитларни ташлаб кетадиган маконга айланган. Вақт, борлиқ ва макон тасвири муаллиф томонидан шу даражада қуюқлаштириладики, ҳар қандай китобхон майитлар қалашиб ётган, ўлаксахўр қузғунлар чарх уриб юрган маскан манзарасини бемалол тасаввур этиб, кўнгли озганидан ижирғанади.\nЯпон адабиётшуноси Сёё Цубоути 1885 йилда эълон қилинган "Роман мағзи" эссесида шундай ёзади: "Бош мезон - инсон ботиний дунёсини ёрита билиш, ахлоқ, урф-одатлар кейинги мезон... кечинмалар - асар мағзидир". Акутагава "Расёмон" ибтидосида ҳар қандай ёвузлик кўринишларидан жирканадиган, жиноят йўлига киришга нисбатан очлик хуружидан ўлишни афзал кўрадиган киши образини чиза бошлайди. Ҳикоя қаҳрамонининг чўнтак кавлашга ҳожати йўқ, негаки у бўм-бўш экани аён, агар у яшаб қолишни истаса, ўғирликка қўл уриши лозим, аммо бу ерда тунайдиган ҳеч нарса йўқ. Юпун кийинган кимса ҳеч қурса тан-танидан ўтиб бораётган совуқдан биқиниб, тўйиб ухлаш илинжида бегона кўзлардан пана жой қидиради. Ногоҳ унинг нигоҳини минорага олиб чиқувчи, кенггина, қизил рангда локланган зинапоя тортади. Икки-уч зинадан юқорилагач, у ерда чироқ ёққан бир одам юрганини кўриб қолади. Агар шундай ёмғирли тунда Расёмон дарвозасида чироқ ёнаяптими, бу бежиз эмас. Майитларнинг қўланса ҳидидан юраги ағдарилиб бораётган хизматкор хиноки дарахти рангидаги кимоно кийган кампир қилаётган ишни кўриб ҳам ҳайратга тушади, ҳам ғазаби келганидан унинг боши узра қиличини ўйнатади. Ахир мурдаларнинг сочларини юлишдан ҳам тубанроқ ёвузлик бўлиши мумкинми? Маълум бўлишича, кампир мурдаларнинг сочини улама соч ясаб сотиш, шу йўл билан очликдан қутулиб қолиш учун юлаётган экан.\n"- Ўликнинг сочларини юлиш ярамас иш, ростданам, - дейди кампир ўз хатти-ҳаракатларини оқлаш ниятида. - Аммо бу ерда ётган ўликларнинг ҳаммаси шунга лойиқ. Масалан, манави, мен сочини юлган хотин, илонларни тўртга бўлиб, тилимлаб, қуритарди-да, кейин сарой соқчиларига балиқ ўрнида сотарди. Агар вабо тегиб, ўлмаганида ҳозир ҳам шу ишни қўймаган бўларди. Тирикчилиги шундан эди-да!"\nХизматкор қиличини қинига солиб, дастагидан тутганча кампирнинг ҳикоясини совуққина тинглайди. Зотан кампирни тинглаётиб, унинг ҳам дилида "мардлик" уйғонаётганди. Боя пастда, зинапояда турганида етишмаётган "мардлик". Ва бу ички эмриниш зинапоядан югуриб чиқиб, кампирни ушлагандаги ҳолатининг мутлақо акси эди. Энди у очдан ўлиш ёки ўғирликни танлаш ўртасида сира иккиланмаётган, натижа ҳаракатини оқлашига буткул ишонганди. Шу ишонч қутқусида у ўғирликка, босқинчиликка қўл уради, кампирнинг чорпахил жуссасини ёпиб турган кимонони зўравонлик билан тортиб олиб, зинадан айланиб тушганича зулмат қаърига сингиб кетади...\nАкутагава мазкур ҳикоясида шунчаки воқеани тасвирлаш билан кифояланиб қолмайди, балки реал воқелик таъсирида инсон қалби ботиний турланишларини ўз муаллифлик объектига айлантиради. Бу унинг ижод йўлидаги илк кашфиёти эди. Улкан адиб кейинги яратиқларида мазкур кашфиётни янада юксакроқ чўққиларга кўтарадики, хос китобхон беихтиёр ўзининг "Рюноскэ Акутагава мўъжизалари" аталмиш сеҳрли олам фуқаросига айланиб бораётганини тан олишдан ўзга чора тополмай қолади.


Япония Императори Қозоғистон халқига фаровонлик тилади\n17 Декабрь 2019 11:13\nNUR-SULTAN. Kazinform – Давлатимиз раҳбари Қасим-Жомарт Тоқаев номига Қозоғистон Республикаси Мустақиллик куни муносабати билан хорижий давлатлар раҳбарларидан табрикномалар ва телеграммалар келиши давом этмоқда, деб хабар беради Kazinform Ақордага ҳавола қилиб.\nЯпония Императори Нарухито Қасим-Жомарт Тоқаевга қут-барака, Қозоғистон халқига фаровонлик тилади.\nГермания Президенти Франк Вальтер-Штайнмайер Қасим-Жомарт Тоқаевни Мустақиллик байрами билан табрикларкан: «Қозоғистонда яшовчи этник немислар мамлакатларимиз ўртасида «кўприк» бўлди. Сизнинг мамлакатингиз ва минтақангиз келажаги мулоқотга, ислоҳотларга ва очиқликка юз тутган. У борада Германия келажакда ҳам Сиз учун ишончли ҳамкор бўлишда давом этади», – дея таъкидлаган.\nИордания Қироли Абдалла II ўз халқи ва ҳукумати номидан юртимизга давомий прогресс ва тараққиёт тилади.\nИталия Президенти Серджо Маттарелла: «Вақт ўтгани сари сиёсат, иқтисодиёт ва маданият соҳаларидаги ҳамкорлик мустаҳкамланмоқда. Алоқаларимиз Нур-Султан ва Европа Иттифоқи ўртасидаги алоқалар доирасида янада ривожланади деб ишонаман», – деди.\nПольша Президенти Анджей Дуда Қозоғистоннинг Марказий Осиёдаги энг муҳим шерик эканлигини таъкидлаб ўтди. «Давлатларимиз ўртасидаги алоқалар мустаҳкамланмоқда. Польша Қозоғистоннинг жаҳон ҳамжамиятидаги фаоллигини, айниқса, Марказий Осиёдаги хавфсизлик, ядро қуролини тарқатмаслик ва маданиятлараро мулоқот масалалари бўйича позициясига юқори баҳо беради», – дейилган телеграммада.\nИсроил Президенти Реувен Ривлин Мустақиллик кунига бағишланган табрикномасида икки мамлакат ўртасидаги инновацион ва технологик алоқаларнинг ривожланиб келаётганини таъкидлаб ўтган.\nФинляндия Президенти Саули Ниинистё Қасим-Жомарт Тоқаевга омад ва сиҳат-саломатлик, Қозоғистон халқига эса тинчлик ва фаровонлик тилади. «Мамлакатларимиз ўртасида аввалдан шакклланган жуда яхши дўстлик алоқаларимизни янада мустаҳкамлашга тайёрмиз», – дейилган телеграммада.\nШвейцария Конфедерацияси Президенти Ули Маурер Президент Қасим-Жомарт Тоқаевнинг фаолиятига ва Қозоғистон халқига ёрқин келажак тилади.\nСербия Президенти Александр Вучич ўз табрикномасида: «Сизнинг ўз ишингизга содиқлигингиз туфайли юртингиз Биринчи Президент – Елбасы Нурсултан Назарбоев барпо қилган сара йўл билан собитқадамлик билан юриб ривожланмоқда. Бунга ҳурматим чексиздир. Мурожаатингизда Конструктив ва ижтимоий мулоқот – Қозоғистоннинг барқарорлиги ва фаровонлигининг асоси, дея таъкидлаб ўтдингиз», – деди телеаграммасида.\nШунингдек, Қозоғистон Мустақиллигининг 28 йиллиги муносабати билан Қасим-Жомарт Тоқаев номига табрик мактубларини Монголия Президенти Халтмаагийн Баттулга, Баҳрайн Қироли Шейх Хамад бен Иса Ал Халифа, Литва Президенти Гитанас Науседа, Руминия Президенти Клаус Вернер Йоханнис йўллаган.\nЭслатиб ўтамиз, аввал хабар қилганимиздек, Қасим-Жомарт Тоқаев номига Қозоғистон Республикаси Мустақиллик куни муносабати билан хорижий давлатлар раҳбарлари ва халқаро ташкилотлардан табрикномалар келиб тушган.\nЖумладан, Россия Федерацияси Президенти Владимир Путин, Хитой Халқ Республикаси Раиси Си Цзиньпин, Буюк Британия Қироличаси Елизавета ІІ, Бирлашган Араб Амирликлари Президенти Халифа Бен Заид Ал Нахаён, Ўзбекистон Республикаси Президенти Шавкат Мирзиёев, Қирғизистон Республикаси Президенти Сооронбай Жээнбеков, Тожикистон Президенти Эмомали Рахмон, Туркманистон Президенти Гурбангули Бердимухамедов, Озарбайжон Президенти Илхом Алиев, Украина Президенти Владимир Зеленский, Корея Республикаси Президенти Мун Чжэ Ин, Нидерланд Қироли Виллем-Александр, Малайзия Қироли Султон Абдулла Риятуддин Ал-Мустафо Биллах, Бельгия Қироли Филипп, Швеция Қироли Карл Густав, Афғонистон Ислом Республикаси Президенти Мухаммад Ашраф Ғани, Чех Республикаси Президенти Милош Земан, Венгрия Президенти Янош Адер, Тайланд Қироллиги Бош вазири Прают Чан-Оча, Хорватия Президенти Колинда Грабар-Китарович, Болгария Президенти Румен Радев, Ливан Республикаси Президенти Мишель Аун, Латвия Республикаси Президенти Эгилс Левитс, Ироқ Республикаси Президенти Бархам Салех, Греция Республикаси Президенти Прокопис Павлопулос, Канада Генерал-губернатори Жюли Пайетт, Абу-Даби меросхўр шахзодаси Мухаммад ибн Заид Ал Нахаян, МДҲ Ижроия қўмитаси раиси – Ижрочи котиби Сергей Лебедев, Ислом ҳамкорлик ташкилоти Бош котиби Юсеф Ал-Осеймен, Барлашган Араб Амирликлари вице-президенти, Бош вазир, Дубай амири Мухаммад Бен Рашид Ал Мактум, Коллектив хавфсизлик шартномаси ташкилоти Бош котиби вазифасини бажарувчи Валерий Семериков ва бошқалардан табрикномалар келган.\nКалит сўзлар: Мустақиллик байрами, Дипломатия, Халқаро алоқалар, Табрик,


Исталмаган танаффус, исталган танбеҳ » Lochinlar.UZ\n» Тахлил » Исталмаган танаффус, исталган танбеҳ\nКоронавирус еврофутболни тизгинлаганида, аксарият мухлислар бир қалқиб тушишганди. Мамлакатимизда ҳам оммавий тадбирларга нисбатан расман чекловлар эълон қилингач, айрим футбол ихлосмандларида енгил «шок», довдираш ҳолатини кузатдик.\nКўпчиликни аввало, саломатлик билан боғлиқ хавотир ўйлантирган бўлса, кейинчалик бунга футбол кўролмаслик ташвиши қўшилди. «Андижон» - «Навбаҳор» учрашуви шу маънода бироз ваҳимага тушган юртдошларимиз учун далда вазифасини ўтади.\nВирус ҳақида ўйламай сўнгги дақиқага қадар ғалаба умидида аёвсиз тўп сурган футболчилар наинки мухлислар, балки уларнинг оила аъзоларида ҳам ишонч ва курашувчанлик туйғусини уйғотишди. Андижондаги учрашув турли хабарлар ваҳимаси тез тарқалаётган бир вазиятда ўтказилди ва ҳеч кутилмаганда футболдан ҳам муҳимроқ вазифани бажариб, халқимизда вирусга қарши қатъий курашиш иммунитетини шакллантирди, ишончни мустаҳкамлади.\nҲаттоки, одатда кўнгилни хира қиладиган асабий тортишувлар ҳам бу сафар мухлисларда ижобий таассурот қолдирди. Кимдир вирус ваҳимаси билан ўтирганида, футболчиларнинг тўп учун туртишиб-тортишишлари бошқача таъсир қилади кишига, барибир.\nБаъзилар 15 мартдаги икки учрашувни ҳам қолдириш ҳақида мулоҳаза билдиришганди. Уларни тўғри тушуниш керак. Ҳар ҳолда, гап оз эмас, минглаб мухлислар саломатлиги ҳақида бораётганди. Бундай вазиятда бир қарорга келиш қийин, албатта. ЎФА эса 3-турни тўлиқ якунлашни лозим топди ва назаримизда, бу қарор ўзини оқлади. Ўйлаймизки, халқимиз коронавирусдан қандай ҳимояланишни аллақачон ўрганиб улгурди. Якшанба оқшомида Тошкент ва Андижондаги ўйинларни стадионда томоша қилган мухлисларга офарин айтамиз. Улардаги шашту шижоат қаршисида коронавирус ожиз.\nВирусга чалинган ва уни енгган минглаб кишиларни тиббий муолажалар билан бир қаторда биз қайта-қайта таъкидлаётган шашту шижоат ҳам даволаган. Ҳеч муболағасиз, биринчи даво ва эҳтиёт чораси - руҳий бардамлик ва ўз-ўзига ишониш. Бошқа ҳаммаси тақдир ва тафаккур қўлида. Шуни англасак ва ҳис қилсак, бас.\nХўш, сукунатдан ким қандай хулоса чиқаради? Фикримизча, Андрей Канчельскис захирани кучайтириш ҳақида ўйлашга мажбур. Захирадан майдонга тушаётган Забиҳилло Ўринбоев ва Шоҳруҳ Маҳмудҳожиев жамоа ансамблига қўшилишолмаяпти. Йўқ, ҳар икки футболчининг ҳаракатларида шиддат ва олов кўзга ташланмаяпти. «Навбаҳор» қачонгача бир хил таркибда ўйнайди?! Шу кетиш бўлса, жамоа ҳолдан тойиши ҳеч гап эмас. ОЧЛ йўлланмасини мақсад қилган «лочинлар» ўйин услубидаги муаммолар «Андижон» билан кечган очиқ курашда яққол сезилди. Футболда фақат шижоат билан катта мақсадларга эришиш мушкул. Демак, исталмаган танаффусдан унумли фойдаланмоқ даркор. Матбуот анжуманида кетиш ҳақида сўзлаган Александр Хомяковни бир қанча масалалар қийнамоқда, иккилантирмоқда, шубҳалантирмоқда, бизнингча. Афсуски, у ўзидаги бу тўлғоқни тилига кўчирмайди. «Андижон» 3-турда ёмон ўйнамади аслида. Мураббий эса «Ёмон ўйнадик» - деди. Гап дуранг ва бир очко билан алоқадор эмас, шекилли. Гап нимада ўзи?! Нимадан қониқмаяпти мураббий? Ҳакамликдан-ми? Ўзига маълум ва аралашиб бўлмайдиган келишувлардан-ми? Футболчилардан-ми? Балки йирик ҳисобларни тушунмаётган Муҳсин Муҳаммадиевнинг ажабланишида ҳам жон бордир... Билмадик, якуний хулоса айтиш мушкул бу саволларга жавобан.скачать dle 10.4фильмы бесплатно


Тест: Жуфтингизга қанчалик моссиз? - Darakchi\nТест: Жуфтингизга қанчалик моссиз?\nСУҒДИЁНА 22.11.2018, 10:46\nҲаммамиз ҳам ўз жуфтимизнинг қалбига йўл топа олишни, унинг дунёқараши биланфеъл-атворимиз мос келишини истаймиз. Оила қуриш арафасидаги ёшлар ва эр-хотин муносабатларидаги самимийлик нечоғли муҳим-у, сохта муомала қанчалик хавфли? Ушбу тест сизга ришталарингиз қанчалик мустаҳкам эканини аниқлашга ёрдам беради. Бунинг учун (эркак ҳам, аёл ҳам алоҳида) тест саволларига жавоб тайёрлаб, ҳар бир “А” жавоб учун 5 балл, ҳар бир “Б” жавоб учун 0 балл қўйиши лозим.\n1. Фикрингизча, эр ва хотин баравар дам олиши керакми?\n2. Оила қуриш ва унинг барқарорлигидан мақсад фарзанд кўриш ва уни тарбиялашми?\n3. Фарзандларни мустақил фикрлаш ва яшашга эртароқ ўргатиш керак,тўғрими?\n4. Эр ва хотин бир-бирига ҳамма гап-сўзини айтиши шарт эмас, деган фикрга қўшиласизми?\n5. Болалар доимо ўз ота-онасига қулоқ тутиши лозимми?\n6. Ота-онангиз уйида болалигингиз ҳамиша тинчлик, уруш-жанжалларсиз ўтганми?\n7. Турмуш қургандан кейин инсон ўзининг (қарама-қарши жинс вакили бўлган) аввалги танишлари билан мулоқотда бўлишни тўхтатади, сизнингча-чи?\n8. Базм, меҳмондорчилик, дўстлар билан учрашувларни ёқтирасизми?\n9. Ота-она болалар “ҳаёти”га камроқ аралашиши керакми?\n10. Инсон жуфту ҳалолини яримта гапидан нима демоқчилигини тушуниши муҳимми?\n11. Сизнингча, болалар ёшликданоқ пул топиш қийинлигини билиши керакми?\n12. Эр ва хотин алоҳида танишларга эга бўлиши керакми?\n13. Ота-оналар болалар учун намуна, идеал бўла оладими?\n14. Никоҳдан мақсад моддий фаровонликми?\n15. Онангиз билан алоқангиз яхшими (эркаклар учун савол)? Отангиз билан алоқангиз яхшими (аёллар учун савол)?\n16. Болаларни қаттиққўллик билан тарбиялаш тўғрими?\n*Агар сиз ва турмуш ўртоғингиз билан баллар ўртасидаги фарқ 25 балл ва ундан кам бўлса, муносабатларингиз яхши эканини билдиради. Бу икки дунёқараш ва кўнгилнинг мос тушишидан далолат. Ҳарҳолда шундай хулоса чиқариш учун асос бор. Умид қиламизки, бир-бирингизнинг янги фазилатларингизни кашф қилиб, кундан-кун яқин бўлиб бораверасиз.\n*Агар фарқ 30-55 балл ўртасида бўлса, ўртангизда баъзи тафовутлар туфайли муаммолар келиб чиқиши мумкин. Бироқ маълумки, жиддий муносабатларда бир-бирига ён босмай, қўллаб-қувватламай бўлмайди. Агар сиз турмуш ўртоғингизнинг фикрини хотиржам тинглашни ўрганиб олсангиз, муносабатларингиз жуда яхши тус олади. Лекин ён босишда ҳам ақлга таяниб иш тутиш мақсадга мувофиқ.\n* Агар фарқ 60 балл ва ундан юқори бўлса, сизнинг ҳаёт ва оила ҳақидаги ўй-фикрларингиз умуман бошқа-бошқа. Иккингизнинг қарашларингиз бир-бирингизга тўғри келмаслиги боис анча қийинчилик туғилиши мумкин. Севги — бу фақат табиат қўйнида ёнма-ён ўтириш ёки ой остида сайр қилиш эмас, бу турмуш ҳамдир. Бир-бирингизга нисбатан сабрли бўлиш талаб этилади.\nШоира Шомуродова тайёрлади.


Volvo электрон калитларда очилувчи автомобилларни таклиф қилмоқчи\n22:32 / 19.02.2016\nVolvo компанияси электрон калитларда очилувчи автомобилларни таклиф қилмоқчи. Бу калитлар анъанавий механик калитларнинг ўрнини эгаллайди. Бундай опция 2017 йилдан мумкин бўлади.\nШвед маркаси мижозларига ўз смартфонларига Bluetooth протоколи бўйича ишловчи рақамли калит дастурини кўчириб олиш таклиф қилинади. Мобиль телефон ёрдамида машинанинг эшигини очиш-ёпиш, унинг моторини ўт олдириш мумкин бўлади.\nБундан ташқари, ушбу технология гаджетга бир нечта "калитларни" юклашга имкон беради. Бу эса автомобилни ижарага бериш ёки каршерингда (қисқа муддатли автомобиль ижараси) қўл келиши мумкин. Ҳайдовчи аввалдан автомобилга буюртма бериб, унга тўловни амалга оширгач, дарҳол ундан фойдаланишга рухсат олади, харитада эса яқин орадаги машиналарни кўрсатувчи белгилар пайдо бўлади.\nШунингдек, Volvo автомобиллари эгалари ўз автомобилларидан бошқалар, мисол учун, қариндошлари, дўстлари ёи ҳамкасблари фойдалана олишлари учун уларга "калит"ни юбора оладилар.\n2015 йил охирида Volvo интернетда буюртма берилган товарларни қабул қилиш тизимини ишга туширган, унга кўра буюртмалар курьер томонидан бевосита машинага етказиб берилиши мумкин. Бунда автомобиль эгасининг буюртма келтирилганда бўлиши шарт эмас. Курерь товарга пул тўлангандан кейин, мобиль телефонига автомобиль жойлашган ўрни ва унинг эшигини очиш учун рақамли калит олади. У бу калитдан фақатгина бир маротабагина фойдалана олади.\nҲозирча бу хизматдан Гётеборг аҳолиси фойдалана олади, бироқ Volvo In-car Delivery деб номланган бу хизматдан Швециянинг қолган қисмларида ҳам фойдаланиш мумкин бўлади. Кейинроқ эса бу хизмат Европанинг бошқа давлатларида ҳам пайдо бўлади.


Бугун АГМК Қатарда ОЧЛ гуруҳ босқичига чиқиш учун ўйнайди / Olamsport.com\n07 апр 09:49\nТеглар : АГМКАл Гарафа\nТаркибда юлдуз ўйинчилардан Ку Жа Чол ва Софиан Ханни сингари таниқли футболчилар бор. «Ал Гарафа» жорий мавсум Қатар Юлдузлар лигасида 21 ўйинда 30 очко тўплаб 6-ўринни эгаллаб турибди. Тўплар нисбати: 36-33.\n"Рома" футболчиси "Ал Райян"га ўтишга яқин 0\nИброҳимхалил Йўлдошев "Женоа"дан таклиф бўла туриб, Россияга йўл олган эмиш 0\nШунчаки даҳшат! 88-дақиқада гол ўтказиб юборган "Ал Насср" 90+1, 90+8 ва 90+14да мағлубиятни ғалабага айлантирди 0


Собир Ўнар. Ойбегимиз - www.ziyouz.uz\nБош саҳифа Илм ва фанАдабиётСобир Ўнар. Ойбегимиз\nЧоп этилган 20.02.2018 05.01.2018 МуаллифZiyouz.uz\nОйбек сиймоси, бадиий салоҳияти ҳақида гап кетса қандайдир эътирозсиз тасаввурлар ҳар биримизда бор. У билан замондош бўлган адиблар адабий анжуманларда жуда илиқ сўз айтадилар. Ижоди ҳақида гап очилганда ҳам ортиқча мунозаралар бўлмайди. Бу – фазилатми ёки кимдандир баланд, кимдандир паст қўйишга сабаб бўлувчи дастакми?\nШуларни ўйлаб, бир неча йиллар бурун Ойбек сиймоси ҳақида ўқиб билганларимдан таъсирланиб бир мақола ёзган эдим. З.Саидносированинг “Ойбегим менинг” китоби номини андак ўзгартириб “Ойбегимиз” деб қўйишга жазм этдим. Бу бошқа авлод вакилларининг улкан устозга, замонлар бўронида чўққидек қўр солиб келган буюк адибга меҳримиз, ҳурматимиз белгисидир балки…\nАдабиёт тарихимизда ўзининг муқим ўрнини эгаллаган Ойбек номи тилга олинганда, эътибор берганмисиз, кўнгилда мўътадил бир кайфият, мўътадил фикр зоҳир бўлади: у сўзсиз улкан адиб. Ортиқча эҳтиросга берилмаймиз, баҳс-мунозарага ҳам ўрин йўқ, ҳадеганда олқишлашга ҳам шошилмаймиз. Сиймосини, у ҳақдаги хотираларни эслаганимиз заҳоти, турли фитналар, алғов-далғовлар замонида яшаган эса-да, қалбимизга сокин бир салобат билан киради Ойбек. Боз устига “Қутлуғ қон” билан “Навоий” романларининг ўзи етмайдими, деймиз ўзимизча. Шу асарлари биланоқ у ўзига улкан ёдгорлик ўрнатиб бўлган.\nРости, камина Ойбекнинг шеърларини, хусусан, лирик шеърларини ўқиганимда беғуборлик, жозиба, меҳр туяман юрагимда. Кўнглим тусайди шу шеърларни. Бу, энди, кўнгилнинг ўзига қўйиб берилгандаги холис ҳолат. Кези келганда “Қутлуғ қон”ни ҳам, “Навоий”ни ҳам титкилайман.\nБошқа асарлари тўғрисида ҳозир балки ўрни билан нима дейиш мумкин бўлса, айтиш мумкиндир, бироқ адибимиз тирик бўлганида муқаррар шу икки романни қўлига олиб кўз-кўз қилган бўларди. “Қутлуғ қон”нинг сўнгини замонасоз қилишга мажбур бўлганман, дерди хижолат тортиб.\nҚамрови, эпик кўлами, бадиий қуввати жиҳатидан қаралганда ҳам жуда кучли асар.\nБироқ мен Ойбекнинг ўзи – шахси ҳақида кўпроқ ўйлайман. Ва муттасил суратда замон мафкурасининг занжири қобирғаларига ҳам, қалбига ҳам ботиб, танғиб тортилган буюк ёзувчи гавдаланади кўз олдимда.\nОйбекдаги сингари ижодий куч, Ойбекдаги сингари шижоат, Ойбекники каби сабру матонат ўйлайманки, унча-мунча Ғарб ёзувчиларида ҳам бўлмаган.\nАвваламбор бу оиланинг вужудга келиши тарихи, ундан сўнгги улуғ бирлик, улуғ елкадошлик, бемисл садоқат ҳам замонлар саҳнасидан бизга фақат ибрат, ҳикмат намунаси бўлиб балқийди.\nБу бирлик чиндан ҳам вақтлар силсиласида бошқалар учун ибрат бўлиб қолса керак. Ҳар қандай ижодкор учун ҳам даставвал чидамли, вафодор аёл керак. Чунки ижодкорнинг инжиқлигини унча-мунча аёл зоти ҳазм қилолмайди.\nЛекин З.Саидносированинг бу борада бахти кулган эди. Ойбек унақа инжиқ эмасди. У ичкуёв бўлганидаям, бир хонали ётоқда фарзандлари билан яшагандаям, устига бўҳтон ёғилиб, тор жойларга қувилиб чиққанда ҳам ёзаверар эди. Шунингдек, мансабдан туширилган, ҳатто Ёзувчилар уюшмаси таркибидан ўчирилганда ҳам дами ичига тушиб кетмасди, аксинча, вақт бўлганига шукур қилиб тинимсиз ёзар эди.\nБу ҳам биз учун бир сабоқ. Чунончи биз ўз ялқовлигимизни, танбаллигимизни, эринчоқлигимизни арзимаган баҳоналар билан оқламоқчи бўламиз. Ойбекдек чўнг ўтириб меҳнат қилишга сабримиз етмайди, холос.\nОйбекнинг олижаноблиги, шоирлиги, заковати, садоқати, сабрлилиги рафиқасига илҳом берарди.\nОилада иккаласиям ишдан қувилган, маошсиз, нонсиз, бир пайса унсиз, Ойбекнинг қайнотаси Саидносир Миржалилов репрессияга учраб мушкул аҳволга тушиб қолган, боз устига очарчиликка юз тутилган даврлар ҳам бўлган экан.\n“Бозорда бир буханка нон 200 сўм, бир килограмм гўшт эса 150 сўмга кўтарилди. Бозордан нон олиб бўлмайди, карточка бўйича олинган нонга қаноат қилишдан ўзга илож йўқ.\n…Бир кеча, ёдимда, Ойбек ёзиб ўтирарди. Мен ҳам ёзибми, ўқибми ўтирибман.\n– Зарифа, қорним оч, очиқдим, – деб қолди, Ойбек.\n– Бирор нарса йўқми? – сўради Ойбек.\nЎрнимдан туриб, шкафни ахтардим. Ҳужрадаги хурмача, халталарни текширдим. Бир ҳовуч йирик кепак, бир-икки қошиқ шакар топдим, сўнг хурмачанинг тагини сидира-сидира бир қошиқ ёғ олдим. Примусда кепакни қовуриб, сўнг унга шакар аралаштириб дастурхонга тортдим. Билмадим, бу қандай таом бўлди экан? Ойбек ҳазратлари номи менга ҳам номаълум бўлган бу таомдан бир-икки марта қошиқ учида олган бўлди. Сўнг “сен ҳам егин” деб мени қистади.\n– Йўқ, очиқмадим. Ўзингиз ея беринг, – дедим унга.\n– Эрталаб болаларга берарсан.\nЗ.Саидносирова олий мактабда таълим берган биринчи ўзбек муаллимаси, анорганик кимёни ўзбек талабаларига биринчи бўлиб таништирган, кимё луғатини биринчи тузган олима. Шунингдек, рассом, мусиқачи, шоира ва мана, қўлимизда китоби – ёзувчи эди. Аммо у энг аввал ўзини Ойбекнинг вафодор хотини деб билар, энг катта ифтихори ҳам, энг йирик бахти ҳам мана шунда эди. Асардан маълум бўлишича, Ойбек ҳам асарининг илк нусхасини Зарифасига ўқитар эди. Икковлари эмчакдош эгизаклар каби мудом бир-бирига интиқиб яшаган эдилар.\nЗ.Саидносирова профессор бўлди.\nОйбек – академик бўлди ҳам. Ўзбекистон Фанлар академиясининг гуманитар фанлар йўналишига бошчилик қилди.\nОқимга сира қарши бормаган эди. Бу буюк қаршилик балки унинг қалбида қолди.\nЧўлпон, А.Қодирий, У.Носирники сингари қатағонга дастак бўлгувчи “атрибутлар”ни ундан тополмас эдилар.\nНазаримизда, унга шўро ҳукумати бирор айб тўнкаса, бу ғоят густоҳлик бўларди. Ахир, бундан ортиқ идеал шахс, идеал ижодкорни қайси гўшада қайси она туғиб улғайтириб қўйибди? Бўлса шунчалик бўлар-да инсон дегани. Шўрога яна нима керак? Тағин қандай хизмат қилиш мумкин шўрога?!\nАслида ҳам ижодкорнинг мансаби бўлмайди. Мансаб унинг ижодига халақит беради, холос. Севиб яратган асари, унинг ортидан топган обрўси ҳар қандай лавозимдан устун турмайдими?\nШу ўринда бундан талай йиллар муқаддам Ёзувчилар уюшмасида бўлиб турадиган тўполонлар ёдга келади. Тўполончилар уюшма раҳбариятини халққа, адабиётга “хиёнат” қилганликда, ёшларга йўл бермаётганликда айблар эдилар. Аслида гуруҳ-гуруҳ бўлиб мансаб талашардилар. Кўп ўтмай ғалвир сувдан кўтариладиган пайт ҳам келди.\nМустақилликнинг дастлабки йилларида бугун ўқиладиган шеър, бугун ўқиладиган наср керак бўлганида не аҳволга тушдик? Демак, халқ учун ёзувчиларнинг лавозимлари аҳамиятсиз экан. Бирданига бўшлиқ ҳосил бўлди. Халқ ёзувчиси Шукур Холмирзаев “Адабиёт ўладими?” дея безовта бўлиб мақола ёзса, барчамиз ёқасидан олдик, “нималар деяпсиз, адабиёт ўлмайди!”\nҲолбуки ёзувчи киноя қилган экан. Индаллосини айтганда адабиёт ўлиши ҳам мумкин, шекилли. Ўлмайдиган бўлса, мустақилликдан сўнг қандай ўлмас асар яратилди? Шахсан мен Ш.Холмирзаевнинг “Динозавр” романидан бошқа бугуннинг руҳида ёзилган, бугуннинг ҳаёти ифода этилган йирик, пухта жиддий асар кўрганим йўқ.\nҲамкасбларим каминани маъзур тутсинлар. “Айбдорлар” сирасига аввал ўзимниям қўшган ҳолда илло йирик насрни назарда тутяпман бу ерда. Асло бошқа жанрни эмас.\nОшкоралик даврининг ура-ур пайтида бир талай адабиётимизнинг устун вакиллари ҳақида ихлосимизни тамом сўндирадиган мақолалар ўқидик. Ўша пайтда шунақа гапларга ҳам ғоят ташна эканмиз-да чоғи. Аммо ҳозир ўйлаб қарасам, домла Ойбек ўша талотўплардан ҳам нисбатан “беталофат” чиқдилар. Қолганлари (Миртемир ва бошқа ўзларини четга олиб юрганлардан ташқари) чақимчи, хиёнатчи, жаллод бўлиб гавдаландилар.\nБулар бариси замоннинг ўта оғир, серташвишлигидан бўлган асли. Ўша чоғ оғиз кўпиртириб ошкоралик даври қаҳрамонларига айланганлар ҳам тақдир тақозоси билан 30-, 50-йилларда яшаб кўрганларида эди, балки бу қадар ҳукм гаплар айтишга уялиб туришарди…\n“Бир кеча уйимиз олдида машина тўхтаб, эшик қоқилди. Ички ишлар министрлигидан келган одам Ойбекни олиб кетажагини айтди. Менинг оёқ-қўлларимда мадор қолмади. Қалтираб кетдим. Кўзларимдан қайноқ ёшлар қуюлар экан, Ойбек остонада туриб, мени қучди-да:\n– Қўрқма, сабр қил, балки сўроқ учун чақирилгандирман, – деди.\n– Зарифа, кераги йўқ! Олиб қолсалар, аввал ёнимни тинтиб-тозалайдилар!\n– Қўрқма! Нега бунча титрайсан? Тинчман! – деди бағрига босиб Ойбек.\nУ эшикни илгандан сўнггина ўпкамни босдим. Ойбек – у ниҳоят ҳорғин эди, ранги-рўйида қон кўринмасди – ўзини диванга ташлади. Ойим чой қайнатиш билан овора. Мен Ойбекнинг қаршисига ўтирдим. У сукунатнинг ўзи савол эканлигини англади.\n– Тўғри министрнинг олдига олиб бордилар. Унинг кабинетида икки-уч соат кутдим. Сўнг шоҳи тўнга ўралиб чиқди у киши, Худоёрхонда ҳам бўлмаган бундай тўн! – сўйлай бошлади Ойбек. – Министрни баъзан тантаналар ҳайъатида, саҳнада кўрардим. Баланд бўйли, йирик гавдали, девдай баҳайбат, кўзларига қаҳр-ғазаб қуйилган бир киши у! Грузин бўлса ҳам исми-шарифини ўзбекчага мувофиқлаб, Кабулов қилиб олган. Аслида Кабулидзе бўлган.\n“Сен ёзувчисан. Ёзувчилар орасида шубҳали унсурлар, халқ душманлари кўп. Нега бирор марта келиб айтмайсан? Бизга хизмат қилишни истамайсан!” – деди у дағдаға қилиб. Мен: “Ахир мен шоирман, адибман, бундай ишларни эплай олмайман”, дедим. Шундан кейин унинг ғазаби кўпириб кетди, сўкди, итдан бадтар қилиб ҳайдади мени…\n“Хафа бўлманг! Министримиз бир оз қўрс, қўпол одам. Унинг иши шуни тақозо этади”, деб авф сўрагансимон гапирибди.\n– Министрингизга айтинг, – дебди Ойбек унга жавобан. – Агар у ички ишлар министри бўлса, мен шеърият министриман. У бугун министр бўлса, эртага унинг ўрнига бошқа одам келади, мен эсам, адабиёт оламида абадий министр бўлиб қоламан!”\nҲар қандай фақир, оддий одамнинг ҳам нафсониятига тегаверсанг, охир оқибат, у ҳам жиллақурса, сен қатори мен ҳам Худонинг бандасиман-ку, мен ҳам одамман-ку, деб юборади. Ойбек эса оддий одам эмасди – адабиёт майдонининг манаман деган пешқадамларидан эди. Унинг ички маданияти, табиати, ёзувчилар, ёшлар даврасида зинҳор “шеърият министриман!” дейишга йўл қўймас эди. Аммо ички ишлар министрининг уни одам ўрнида кўрмай, менсимай муомала қилиши, ниҳоят, ориятини қўзғаган. Ҳар қалай адабиётга жон бериб хизмат қиляпман-ку, деган нидони пеш қила билган.\n“Мен Ойбекнинг бу сўзларидан тезда мамнун бўлдим, – дейди З.Саидносирова. – Кўнглимга ғурур туйғуси тўлиб кетди шу топда.\nБир неча йилдан сўнг Ўзбекистонга ўша грузин ўрнига Гогидзе деган бошқа бир грузин министр бўлиб келди. Бунинг кўзлари аввалгисиникидан ҳам ёмон, ўзи ҳам ундан баттар бадбахт киши эди. Уларнинг ҳар икковлари 1953 йилдан сўнг Берия билан бирга отилдилар”.\nЁзувчилар уюшмасидан Шевердин, Мильчаков ва бир неча бизга номлари таниш, аслида Ойбекнинг адабиётдаги ҳамроҳлари, дўстлари шу айбларни тўнкайдилар. Руҳан эзадилар, асарларининг чиқишига йўл бермай қўядилар. “Халқ душмани” деган тамғани босишга чинакам уринадилар. Булар асли кўролмаслик билан қилинаётган ҳаракатлар эди. Рост-да, нега кимсан фалончи-фалончилар қамалиб, отилиб, сургун қилиниб кетадилару, бу гигант ёзувчи ақалли бирон марта қамалмаса-я. Жуда бўлмаганда танқидга учраб, бадном бўлсин ахир!\nЙигирма йилча бурун катта бир йиғинда Президентимиз қатағон йиллари қурбонларининг ҳурмат-эҳтиромини жойига қўйиш ташаббуси билан чиқдилар. Шунда бир адиб уларнинг қатағонга учрашига сабаб бўлган айбдорларни ҳам очиқ айтиб, халққа ошкор қилайлик, деди.\nОйбек ўша министр олдида ўзига хайрихоҳ, кейинчалик оёғига чанг солиши мумкин бўлганларни “чақиб, уларга айб тўнкаб, ўзини оқлаб” чиқса ҳам бўларди. Эҳтимол, унинг ўрнида бўлганда кимдир шундай қиларди. Демак, унинг кўнглида бировга ёмонлик соғиниш асло бўлмаган. Шунинг учун энг аввало, ўзини қийин аҳволга қўйиб чиқди. Бу ҳам мардлик. Бу – жасорат!\nАгар 30-йиллар адабиёт оламида юз берган талотўп, саросималикларга эътибор бериб нигоҳ ташласангиз, А.Қодирий ижоди ва шахсини қораламаган бирорта адиб ёки адабиётшуносни топиш қийин. Бироқ, биргина Ойбек Қодирий ҳақида ижодий фазилатларини, улкан ёзувчи эканини таъкидлаб, таҳлил қилиб мақолалар ёзган, ёзолган эди. Бу ҳам мардлик эмасми?\nОйбек кўпгина тарихий асарлар ёзишни мўлжаллаган эди. Темур, Бобур, Бухоро амирлигининг сўнгги кунлари ҳақида ашёлар тўплаб юрган эди. У ўзининг хасталигини ўйлаб кўп безовта бўлмасди. Имкон борида ёзиш керак дерди. Маломат ёғилса ҳам, очиқ душманлик туғилса ҳам ичига ютарди, қарши курашишга вақт сарфлаб ўтирмасди.\nВа… гўзал оила қурди, бу оилани бир қўрғон каби асрай билди, фарзандларининг барчаси катта зиёлилар, ҳатто академик бўлиб етишди. Муҳими, у қалбини, ўзини ҳам сақлай билди, сотилмади, сотмади. Миртемир каби армонлари ўзи билан кетди.\nЗеро, замонлар, даврлар ўтар, авлодлар ўзгарар, бироқ Ойбек феномени, Ойбекнинг бизга замоннинг беаёв зарблари қошидаги темир иродаси, заҳмати, меҳнати намуна бўлиб қолаверади. Таъзим деймиз.\n← Аввалги Аввалги Рой Медведев. Сталиннинг ёнидаги “даҳо” (В.М.Молотов портретига чизгилар)\nКейинги → Кейинги: Аҳмет Башар Шен: “Туркия ўз сарҳадларида террорчи кучлар фаолиятига асло йўл қўймайди”


Санкт-Петербург депутатини калтаклаган ўзбекистонликка нисбатан жиноят иши қўзғатилди\n26 январ 2022, Тошкент вақти: 21:40\nРоссия Тергов қўмитасининг Санкт-Петербург бошқармаси шаҳар депутати Павел Швецни калтаклаган ўзбекистонлик такси ҳайдовчисига нисбатан жиноят иши қўзғатилганини маълум қилди.\n“Коммерсантъ” нашрининг хабар беришича, 27 декабрь куни Павел Швец “Ситимобил” такси хизматидан машина чақиртирган. Унга хизмат кўрсатгани ўзбекистонлик ҳайдовчи йигит келган.\nЙўлда депутат асфальт йўлдан чиқиб, майсазорни босиб кетаётган ҳайдовчига бундай қилмаслик тўғрисида танбеҳ берган. Такси тўхтагач эса, Швец машина номерини ва ҳайдовчисини қўл телефонига тасвирга туширмоқчи бўлган.\nШунда ҳайдовчи депутатнинг “пешонасига калла қўйган” ва телефонни тортиб олган.\nХабарда айтилишича, ўзбекистонлик йигитга нисбатан Жиноят кодексининг 318- моддаси (Ҳокимият вакилига нисбатан зўравонлик қилиш) асосида жиноят иши қўзғатилди. Ҳайдовчи ишдан олинган ва айни пайтда шаҳарни тарк этмаслик шарти билан очиқда қолдирилган.\nҲайдовчи йигит ва унинг адвокатлари ҳозирча бўлиб ўтган воқеа юзасидан ўз талқинини билдирган эмас.


Apple компанияси янги iPhone 7’даги биринчи муаммони тан олди - Техно - PressNews.uz\nБош Саҳифа / Техно / Apple компанияси янги iPhone 7’даги биринчи муаммони тан олди\nApple компанияси янги iPhone 7’даги биринчи муаммони тан олди\nҚўшилди: 09 сентябр 2016 11:30\nApple компанияси 7 сентябрь куни янги iPhone 7 ва 7 Plus смартфонларини тақдим этди ва бир кеча-кундуз ўтар-ўтмас, қурилмалардаги илк муаммони тан олди, деб ёзади «Hi-tech.mail.ru». Янги «қора оникс» (Black Jet) ранг ечимидаги смартфонлар осон тирналадиган бўлиб чиқди.\nЯнги iPhone 7 ва 7 Plus’нинг орқа панели 7000 сериайли алюминийдан тайёрланган. Аммо металлга ишлов бериш технологияси ўзгарди: «қора оникс» рангидаги қурилмаларда жилоли эффектга эга бўлиш учун тўққиз поғонали анодлаш (металл сиртини электролиз усулида оксид пардаси билан қоплаш) ва силлиқлаш технологиясидан фойдаланилди. У ён томонларга яқин жойга силжиган пластик деталларни деярли бутунлай сезиларсиз ҳолга келтириб, металл ва шиша ўртасидаги чегарани йўқотди.\nАммо iPhone 7 ва 7 Plus’га бармоқ изи тез ўтириб қолади. Бу ҳайратланарли эмас, бу кутилганди ҳам, бироқ анча жиддийроқ муаммо бор. «Корпус юзасининг мустаҳкамлиги бўйича Apple’нинг бошқа анодланган маҳсулотларидан қолишмайди, аммо фойдаланиш жараёнида унда тирналиш излари пайдо бўлиши мумкин. Агар бу сизни ташвишга солса, iPhone’ингизни ҳимоя қилиш учун ғилоф сотиб олишни маслаҳат берамиз», — деб ёзди Apple.


hidoyat.uz – “Мовароуннаҳр” нашриётининг сайти - Ҳасан Басрий (раҳматуллоҳи алайҳ)\nҲасан Басрий (раҳматуллоҳи алайҳ)\nБир куни онамиз Умму Салама (розияллоҳу анҳо) ҳузурларига бир киши келиб: "Хойра ўғил кўрибди", деди. Онамиз (розияллоҳу анҳо) хурсанд бўлиб, "Болани ҳам, онасини ҳам олиб келинглар", дедилар. Хойра Умму Саламанинг суюкли жориялари эди.\nХойра боласини кўтариб келди. Умму Салама чақалоққа Ҳасан деб исм қўйдилар.\nҲасаннинг туғилиши Зайд ибн Собитнинг (розияллоҳу анҳу) хонадонига ҳам шодлик келтирди. Чунки боланинг отаси Зайд ибн Собитнинг (розияллоҳу анҳу) Яссор исмли хизматкори эди.\nҲасан ибн Яссор Пайғамбаримизнинг (алайҳиссалом) муборак уйлари Умму Саламанинг (розияллоҳу анҳу) қарамоғларида тарбияланди.\nАйниқса, Али ибн Абу Толибдан (розияллоҳу анҳу) таълим олди.\nЎн тўрт ёшида оиласи билан Басрага кўчгач, ҳамма уни Ҳасан Басрий деб чақирадиган бўлди. Ўша пайтда Басра шаҳри илм марказларидан бири эди. Ҳасан Басрий бу ерда Абдуллоҳ ибн Аббосдан (розияллоҳу анҳу) тафсир, ҳадис, қироат, фиқҳ каби илмларни ўрганиб, улуғ фақиҳ бўлиб етишди.\nОдамлар Ҳасан Басрийнинг атрофини ўраб олиб, ваъзларига қулоқ солишар, ҳикматга тўла сўзларидан қалблар юмшаб, кўзлар ёшланарди.\nМаслама ибн Абдулмалик айтади: "Мен Ҳасан Басрийга ҳам қўшни, ҳам суҳбатдош бўлганман. У зотнинг сўзи амалига мувофиқ эди. Ҳеч қачон одамлардан таъма қилмасди ва Аллоҳ таолога муҳаббати кучли эди..."\nҲасан Басрийдан дунё ҳақида сўрашганида, бундай жавоб қилган эканлар: "Дунё билан охират машриқ ва мағриб кабидир. Қайси бирига яқинлашсангиз, иккинчисидан шунча узоқлашасиз. Мол-дунёни топиш қийин, лекин йўқотиш осон. Унинг боши қийинчилик, охири эса бир зумда йўқ бўладиган озгина роҳат, ҳалоли учун ҳисоб, ҳароми учун азоб тайин. Дунё дегани шундай, унинг нимасини сўрайсан", деб жавоб беради.\nҲасан Басрий саксон йилга яқин умр кўрди. Дунё аҳли унинг илмидан баҳраманд бўлди.\nҲижратнинг 110 йили, Ражаб ойида вафот этган Ҳасан Басрийнинг жанозаси жума куни ўқилди. Бу хабардан Басра шаҳри аҳолиси қайғуга ботди.\nҲақназар АБДУРАҲИМОВ тайёрлади.\n1497 марта ўқилган.


Шуҳрат тикланаяпти – Сурхон тонги\nБош саҳифа / Қишлоқ хўжалиги / Шуҳрат тикланаяпти\nОктябр 15, 2017\tҚишлоқ хўжалиги Изоҳ қолдириш 716 Кўрилди\nТермиз туманидаги “Гулбаҳор” хўжалиги ўз даврида довруқли эди. Хўжалик “Амударё Гулбаҳор” сув истеъмолчилар уюшмасига айлантирилгач, ерга эгалик қилган фермер хўжаликларининг техникаси камлиги, деҳқонларнинг тажрибаси етишмаслиги туфайли бир муддат хўжалик оқсаб қолганди.\nБугун сув истеъмолчилар уюшмасида тажрибали деҳқонлар, омилкор мутахассислар меҳнат қилишаётир. Шу боис, ерларнинг мелиоратив ҳолати яхшиланди, алмашлаб экиш тўғри ташкил қилинди. Натижада, заминдан юқори ҳосил ундирилмоқда.\nБу мавсум, айниқса, ғўза ўстирилган майдонларда ҳосил мўл бўлди. Сентябрнинг дастлабки ўн кунлигиданоқ пахта тайёрлаш режасини бажарган хўжаликлар сафи кенгайди. Бугунгача хўжалик меҳнаткашлари давлат омборларига 1500 тоннадан зиёд сифатли хомашё топширдилар. Айниқса, “Султон” нави чигитини эккан деҳқонлар ҳосил мўл бўлганини эътироф этишаётир. Тажрибали деҳқон Ориф Элмуродов бошлиқ “Қалдир- ғоч Гулбаҳор” фермер хўжалиги аъзолари 110 тонна пахта сотишди. Баҳодир Оллаёров раҳбарлигидаги “Баҳодир Оллаёров” фермер хўжалигида ҳосилдорлик 22 центнердан ошди. Дилдора Мустафоқулова саркорлик қилаётган “Элнур Термиз” фермер хўжалиги аъзолари 52 ўрнига 82 тонна, Хазратқул Эшов бошлиқ “Оқ олтин Термиз” фермерлик жамоаси 60 ўрнига 85 тонна ҳосил топширдилар.\nХўжалик деҳқонлари ялпи ҳосил хирмонини минг тоннага етказиш учун теримни давом эттиришмоқда. СИУ раҳбари Ўрол Раҳимовнинг таъкидлашича бу йил деҳқонларнинг даромади янада ортади.\nОлдинги Катта хўжаликнинг улкан зафари\nКейинги Тил озодлиги —эл озодлиги


Ха, мана-мана, патирларнинг ширмойи бизда, келинг, опа, адашмайсиз.\n- Қайноқнинг " дода"си бизда. Кеп қолинг, об қолинг!\n- Опа, келинг манави олмадан бир татиб кўринг!\nҚай мавсумда келсангиз ҳам доим гавжум ва сершовқин Шарқ бозорлари кўз олдингизга келган бўлса, не ажаб. Сотувчиларнинг бири олиб, бири қўйиб, " об қолинг-у кеб қолинг" дан, харидорлар эса "сал тушинг, ака"дан бўшамайди. Сайёҳлар кирмасдан, кўрмасдан кетмайдиган масканлар ҳам айниқса бозорлардир. Нафақат харид, балки маҳсулотларни томоша қилиб ҳам ўша ҳудуд маданияти билан танишиш мумкин.\nТошкенти азимнинг Чорсу бозорига келсангиз ҳам кўплаб сайёҳларни кўришингиз шубҳасиз. Боиси нафақат бозордаги миллий буюмлар-у турли ноз-неъматлар, балки, тарихий экани ҳам кўпчиликни ўзига жалб этади. Топономияга мурожаат қиладиган бўлсак, тарихда мазкур бозор “Жўба”, “Регистон”, “Ески Жўба” номлари билан маълум, йириклиги билан анчагина машҳур бўлган.\nБозорнинг қурилиш дизайнида яққол эътиборни тортадиган жиҳат ундаги шарқона мовий гумбаздир. “Чорсу” дейилишининг сабаби ҳам шундан, яъни “гумбазли бозор” деган маънода қўлланади. Тарихий манбаларда эса унда тўрт эмас, беш, олти, ундан ҳам кўпроқ йўллар кесишган жой экани ҳақида маълумотлар келади. ХВ аср манбаларида ёзилишича, “…Бозорнинг дўкон-расталари Чорсудаги қандолатпазлик дўконигача давом этади.\nРамазон оуйида бу йерда кечаси ҳам бозор бўлади, ўйин-кулги қилинади”. Ҳақиқатдан ҳам қадимдан бозорлар фақатгина савдо ҳудуди бўлибгина қолмасдан, турли кўнгилочар масканларни ўз ичига олган, хатто қўғирчоқ ўйинлари ҳам ўтқазилган.\nХуллас, “Фаранг-у Африқода қандайлиги” билмадигу, лекин шарқда бозорлар катта ва алоҳида аҳамият касб этган. Ҳозир ҳам “Чорсу” файзини, гавжумлигини йўқотмаган. Бозордан харид қилишнинг ҳам гашти ўзгача-да, нима дедингиз?!\nЎзМУ журналистика факултети 4-босқич\nталабаси Султонпошшо Сотиболдиева


Версия для печати > «Караман» сув омбори қурилиш ишлари қандай кетмоқда?\nФориш туманидаги «Караман» сув омборининг қурилиб, ишга туширилиши натижасида туманда асрлар давомида қақраб ётган чўллари оби-ҳаёт билан таъминланади.\nДастлаб 20 минг, кейинчалик эса 50 минг гектар ер сув билан таъминланиб, минглаб гектар боғ-роғлар, экинзорлар барпо этилиши кўзда тутилган.\nАйни кунда сув омборини бунёд этиш ишлари қизғин олиб борилмоқда. Лойиҳалар ва қурилиш ишларининг параллел ҳолатда олиб борилишига рухсат этилган. «Резаксойсувқурилиш» давлат унитар корхонасининг «TUPALANG HPD WATER KONSTRUKTION» масъулияти чекланган жамиятининг 870 нафардан ортиқ ишчи ва хизматчилари сув омбори қурилишини белгиланган муддатда қуриб, фойдаланишга топшириш учун тунни тонга улаб меҳнат қилмоқдалар.\n– Сув омбори тўғонининг узунлиги 6,8 километр бўлиб, баландлиги 20 метрни ташкил этади, – дейди масъулияти чекланган жамияти бош муҳандиси Акрам Ҳожиев. – Ҳозирга қадар объектда 1,5 миллион куб метр тупроқ ишлари бажарилди, 8000 куб метр тош ётқизилди, 16000 куб метр шағал тўшалди, 8700 куб метр ҳарсанг тошлар ташиб келтирилди. Белгиланган ишлар кунлик график асосида амалга ошириляпти. Сув омборини белгиланган муддатда фойдаланишга топшириш учун барча имкониятлар етарли.\n«Караман» сув омборини тез ва сифатли бунёд этишда 38 та қудратли экскаватор, 25 та бульдозер, 170 та самосвал, турли русумдаги тупроқ зинчлагич техникалари ишлатиляпти.\nМазкур сув иншооти қурилиши ниҳоясига етгач 100 миллион куб метр оби-ҳаёт йиғилади. Кучли насос станцияси қурилиб, 3,2 километр узунликдаги, диаметри 1,1 метр келадиган трубалар орқали 90 метр баландликка сув чиқариб берилади.\nБу ишларнинг амалга оширилиши натижасида туман иқтисодий қудрати янада юксалади. Минглаб иш ўринлари яратилиб, иш билан банд бўлмаган ёшлар иш билан таъминланади.\nВилоят ҳокимлиги Ахборот хизмати учун махсус\nСувон Раҳимов томонидан тайёрланди


Ҳинд инвесторлари Учқўрғонда замонавий клиника очиб, Косонсойда фармацевтика корхоналари қуради - Халқ сўзи\n12:18 02 Декабрь 2019 Жамият\nУчрашувда Наманган вилояти ҳамда Ҳиндистоннинг ҳар икки компанияси ўртасида тиббиётнинг барча соҳалари хусусан, тиббий диагностика, дори-дармон ишлаб чиқариш, аҳолига сифатли тиббий хизмат кўрсатишни ташкил этишдаги ҳамкорлик масалалари муҳокама қилинди.\n-Ҳиндистон – жадаллик билан ривожланиб бораётган салоҳиятли давлат, - деди вилоят ҳокимининг биринчи ўринбосари Аюбхон Камалов. - Сизларнинг тиббиёт, ахборот-коммуникация технологиялари, космосни тадқиқ қилиш борасида эришаётган ютуқларингиз эътирофга сазовор. Ўзаро ҳамкорликдаги лойиҳаларни амалга ошириш учун биз ҳар қандай ёрдамни кўрсатамиз. Ҳиндистон ва Ўзбекистон алоқалари бугун пайдо бўлиб қолгани йўқ, Бу ришталар тарихи узоқ йилларга бориб тақалади. Бизнинг Ахсикентда таваллуд топган Бобурнинг набираси дунёнинг етти мўъжизаларидан бири ҳисобланадиган Тож Маҳални барпо этган.\n-Айни пайтда биз учта лойиҳа бўйича амалий ишларни бошлаб юборганмиз. Учқўрғоннинг Қайқи қишлоғида бизга замонавий клиника бунёд этиш учун тайёр бино ажратилган. Яқин кунлар ичида бинони мослаштириш ва жиҳозлаш ишларига киришамиз. Режага кўра 2020 йил мартидан клиника аҳолига хизмат кўрсатиши кўзда тутилган. “Косонсой-Фарм” эркин иқтисодий зонасида эса икки алоҳида лойиҳа асосида дори-дармон воситалари ишлаб чиқарувчи завод қурамиз. Битта лойиҳа тўлиғича Ҳиндистон инвестицияси эвазига ишга туширилса, иккинчиси маҳаллий ҳамкорлар билан биргаликда амалга оширилади, - деди “Uzind Healthkare Private” компаниясининг бошқарув директори Ражу Свами.\nШунингдек, учрашув чоғида ўзаро тажриба алмашиш, ҳинд шифокорларининг Наманганда мунтазам қабулларини уюштириш, ўзбек бозорига энди кириб келаётган “Precise Chemipharma Private Limited” компанияси амалга оширишни режалаштирган истиқболли лойиҳалар муҳокама этилди.


Барча замонларнинг энг яхши қора танли спортчилари рўйхати тузилди\n23:56 / 19.08.2017\nАҚШнинг "SurveyMonkey" таҳлилий майдончаси "The Undefeated" ресурси билан биргаликда тарихдаги энг яхши қора танли спортчиларнинг элликталигини тақдим қилди.\nМаълум қилинишича, рейтингнинг энг юқори поғонасини "Чикаго Булс" баскетбол клубининг афсонавий ўйинчиси Майкл Жордан эгаллаган. У 6 марта Миллий басткебол уюшмаси чемпиони ва 2 марта Олимпия чемпиони бўлган.\n2-ўринга эса бейсболчи Жеки Робинсон ва 3-ўринга собиқ боксчи Муҳаммад Али қўйилган.\nБундан ташқари, биринчи ўнталикдан 4-ўринни бейсболчи Вилли Мейс, 5-ўринни енгил атлетикачи Жесси Оуэнс, 6-ўринни аёл теннисчи Серена Уильямс, 7-ўринни бейсболчи Хэнк Аарон, 8-ўринни гимнастикачи Симоне Байлс, 9-ўринни бейсболчи Габриэлле Дуглас ва 10-ўринни американча футболчи Жерри Райс эгаллаган.\nРейтингга энг кўп сонда (11 киши) баскетболчилар киритилган. Сўнгра бейсболчилар ва футболчилар келмоқда. Енгил атлетикачилар ва боксчилар камроқ киритилган, жумладан 6 боксчи ўрин олган. Таъкидлаш жоизки, ушбу рейтинг сўровномаларга кўра тузилган бўлиб, уларда 10000 киши иштирок этган.


Дунёда коронавирусга чалинганлар сони ошиб бормоқда - EFFECT.UZ\nДунёда коронавирусга чалинганлар сони ошиб бормоқда\n. 11:40 | 20.02.2021\nЖаҳон соғлиқни сақлаш ташкилоти маълумотларига кўра, дунёда коронавирус инфекциясини юқтирганлар сони 109 миллион 997 мингдан ортиқни ташкил этмоқда, шундан 2 миллион 435 мингдан зиёд киши вафот этган.\nОхирги сутка давомида дунёда коронавирус инфекцияси билан касалланишнинг 384 448 янги ҳолати аниқланди, 10 471 нафар бемор вафот етди.\nЖонс Хопкинс университетининг ҳозирги маълумотларига кўра, дунёда касалликни 110 миллион 723 мингдан ортиқ одам юқтирган, улардан 2 миллион 452 мингдан ортиғи вафот этган.\nКасаллик тасдиқланган ҳолатлар бўйича АҚШ биринчи ўринда турибди, у ерда ЖССТ маълумотларига кўра 27,560 миллиондан ортиқ коронавирус инфекциясини юқтирганлар аниқланган. Иккинчи ўринда Ҳиндистон (10,963 миллиондан ортиқ), учинчи ўринда Бразилия (9,978 миллиондан ортиқ), тўртинчи ўринда Россия (4,139 миллиондан ортиқ), бешинчи ўринда эса Буюк Британия (4,083 миллиондан ортиқ).\nЖССТ маълумотларига кўра, бир сутка давомида АҚШда 69 069, Ҳиндистонда 13 193, Бразилияда 56 766, Россияда 13 433, Буюк Британияда эса 12 057 нафар янги касалланиш ҳолати аниқланган.\nПрезидент борган маҳаллада ободонлаштириш ишлари бошланди (видео)